**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 9 Σεπτεμβρίου 2024, ημέρα Δευτέρα και ώρα 15.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Αντιπροέδρου αυτής, κ. Παναγή Καππάτου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης:«Παρεμβάσεις στον Κώδικα Πολιτικής Δικονομίας, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Ποινικής Δικονομίας σε εναρμόνιση με την ενοποίηση του πρώτου βαθμού δικαιοδοσίας με τον ν. 5108/2024 – Διατάξεις για τη Δικαστική Αστυνομία» (4η συνεδρίαση - Β΄ ανάγνωση).

Στη συνεδρίαση παρέστησαν ο Υπουργός Δικαιοσύνης, κ. Γεώργιος Φλωρίδης, ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία-Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Τζανακόπουλος Δημήτριος, Αποστολάκης Γεώργιος, Ρούντας Γεώργιος, Δημητριάδης Πέτρος, Κόντης Ιωάννης, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Κυρίες και κύριοι συνάδελφοι, καλησπέρα σας.

Σήμερα είναι η 4η συνεδρίαση της Επιτροπής μας με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης: «Παρεμβάσεις στον Κώδικα Πολιτικής Δικονομίας, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Ποινικής Δικονομίας σε εναρμόνιση με την ενοποίηση του πρώτου βαθμού δικαιοδοσίας με τον ν. 5108/2024 – Διατάξεις για τη Δικαστική Αστυνομία».

Θα ήθελα να σας ενημερώσω ότι ο κ. Αποστολάκης, Ειδικός Αγορητής από το «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”, μου ζήτησε να πάρει τον λόγο, αν δεν έχετε αντίρρηση, για λόγους προσωπικούς του.

**ΓΕΩΡΓΙΟΣ ΑΠΟΣΤΟΛΑΚΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Σας ευχαριστώ πολύ για την κατανόηση.

Συνεχίζουμε τις παρατηρήσεις στο κεφάλαιο του Οργανισμού Δικαστηρίων. Ήδη επισημάναμε στην πρώτη συζήτηση, ένα σοβαρό θέμα που απασχολεί τους δικαστές και έχει σχέση με τη δυνατότητα άσκησης προσφυγής κατά απόφασης που αφορά μετάθεση ή απόσπαση ή τοποθέτηση δικαστικού Λειτουργού χωρίς παρακωλυτικές του δικαιώματος αυτού προϋποθέσεις, όπως ακριβώς ισχύει ήδη για τις προαγωγές. Δυστυχώς, το νομοσχέδιό σας δεν προβλέπει, όπως θα ήταν ορθό, τροποποίηση του άρθρου 81 του Οργανισμού Δικαστηρίων, έτσι ώστε να μην απαιτείται ως προϋπόθεση του παραδεκτού προσφυγής στην Ολομέλεια του Αρείου Πάγου κατά απόφασης του Ανωτάτου Δικαστικού Συμβουλίου, ένας ελάχιστος αριθμός μειοψηφιών, διότι το νομοθετικό πλαίσιο των υπηρεσιακών μεταθέσεων των δικαστικών Λειτουργών, ανήκει στον πυρήνα του πλέγματος εγγυήσεων της προσωπικής τους ανεξαρτησίας. Ενόψει δε και των νέων δεδομένων, ως προς τη δυνατότητα αυτεπάγγελτης μετάθεσης δικαστικών Λειτουργών, η οποία μπορεί να υπονομεύσει τη δικαστική ανεξαρτησία, είναι αναγκαία η άμεση άρση όλων των νομοθετικών περιορισμών, δηλαδή, ένα ελάχιστο όριο μειοψηφίας, στη δυνατότητα άσκησης προσφυγής κατά απόφασης που αφορά μετάθεση, απόσπαση ή τοποθέτηση δικαστικού Λειτουργού, όπως ακριβώς ισχύει και για τις προαγωγές.

Προτείνουμε, λοιπόν, την τροποποίηση της διάταξης του άρθρου 81 του ν.4938/2022, που με τη σημερινή μορφή της είναι απροϋπόθετη, μόνο ως προς τις υπηρεσιακές προαγωγές, ώστε να αρθούν οι προϋποθέσεις ελάχιστης μειοψηφίας και για τις τοποθετήσεις, μεταθέσεις ή αποσπάσεις δικαστικών Λειτουργών και να υπάρξει ουσιαστικό πεδίο λειτουργίας του ένδικου βοηθήματος.

Ένα άλλο ζήτημα που θέλουμε να θίξουμε αφορά στο άρθρο 64 του νομοσχεδίου, που τροποποιεί το άρθρο, 2 παράγραφος, 1 του Οργανισμού, για την ίδρυση, κατάργηση, συγχώνευση κλπ., των δικαστηρίων. Με τη νέα μορφή της διάταξης καταργείται η υποχρέωση πρόσκλησης των επηρεαζόμενων δικαστηρίων, των δικαστικών ενώσεων, των δικηγορικών συλλόγων και των συνδικαλιστικών οργανώσεων υπαλλήλων ενώπιον της Ολομέλειας του Αρείου Πάγου, που αποφασίζει για την ίδρυση, κατάργηση, συγχώνευση κλπ., δικαστηρίων και αντικαθίσταται με την κατάθεση υπομνήματος μετά από κλήτευση προ 15 ημερών και τη θέσπιση διακριτικής ευχέρειας πρόσκλησης των ως άνω φορέων από την ίδια Ολομέλεια. Η διατύπωση αυτή κινείται σε εσφαλμένη κατεύθυνση και μόνο δυσλειτουργία θα επιφέρει στη συμμετοχή πολύ σημαντικών φορέων της Δικαιοσύνης στη συνεδρίαση της Ολομέλειας του Αρείου Πάγου. Η απουσία τους από τη συνεδρίαση δεν μπορεί να υποκατασταθεί από ένα απλό υπόμνημα, θα μειώσει έτσι τη θετική επίδραση του θεσμικού διαλόγου στη λήψη των αποφάσεων της Ολομέλειας. Προτείνουμε, λοιπόν, να διατηρηθεί ως έχει.

Τέλος, αναφορικά με τη σύσταση νομοπαρασκευαστικών επιτροπών, για τις οποίες το Υπουργείο σας έδειξε ότι έχει δυσανεξία, προτείνουμε στο άρθρο 48 του Οργανισμού Δικαστηρίων να προστεθεί διάταξη για υποχρεωτική συμμετοχή αιρετών εκπροσώπων δικαστικών ενώσεων σε νομοπαρασκευαστικές επιτροπές, τουλάχιστον για νόμους που συνδέονται στενά με την απονομή Δικαιοσύνης και την κατάσταση των δικαστικών Λειτουργών.

Θα επιφυλαχτούμε στην Ολομέλεια να δούμε επί των άρθρων, σε ποια θα είμαστε θετικοί και σε ποια θα είμαστε αρνητικοί.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Προχωράμε τώρα και δίνουμε τον λόγο στον Εισηγητή της Πλειοψηφίας, τον κ.Βασίλειο-Νικόλαο Υψηλάντη.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ (Εισηγητής Πλειοψηφίας):** Κύριε Υπουργέ, κύριε Υφυπουργέ, αγαπητές και αγαπητοί συνάδελφοι, ολοκληρώνουμε σήμερα την επεξεργασία του νομοσχεδίου, το οποίο έρχεται να εφαρμόσει τον νόμο του νέου δικαστικού χάρτη για της προσαρμογής του Κώδικα Πολιτικής και Ποινικής Δικονομίας και του Οργανισμού Δικαστηρίων και Κατάστασης Δικαστικών Λειτουργών στον ν. 5108/2024, με σειρά παρεμβάσεων, ενόψει του νέου δικαστικού έτους που αρχίζει στις 16 του τρέχοντος μήνα. Οι τροποποιήσεις είναι επιβεβλημένες, προκειμένου να πραγματωθεί η μεταρρύθμιση της αναμόρφωση του δικαστικού χάρτη της χώρας, με στόχο την εξασφάλιση μεγαλύτερης αποτελεσματικότητας και την επιτάχυνση της απονομής δικαιοσύνης.

Αναφερθήκαμε ενδελεχώς στις προηγούμενες συνεδριάσεις και αναλύθηκαν τα επιχειρήματα και τα αντεπιχειρήματα σχετικά με τα προτεινόμενα άρθρα. Κατά τη διάρκεια των προπαρασκευαστικών συζητήσεων με τους φορείς, αλλά και μετά την παράθεση των απόψεών τους που ακούσαμε στην Επιτροπή μας, είναι βέβαιο ότι το Υπουργείο Δικαιοσύνης απέδειξε ότι έχει ευήκοα ώτα, λαμβάνοντας σοβαρά υπόψη κάθε ρεαλιστική πρόταση η οποία θα μπορούσε να ενσωματωθεί στο κείμενο του σχεδίου νόμου.

Αντιθέτως, η αντιπολίτευση αναλώθηκε σε μια δυστυχώς ανέξοδη κριτική, χωρίς αντιπρόταση, επικαλούμενη την κακή νομοθέτηση αναφέροντας ότι το νομοσχέδιο εισήχθη για διαβούλευση κατακαλόκαιρο και πρόκειται να ψηφιστεί ελάχιστες μέρες πριν την έναρξη του νέου δικαστικού έτους, και ότι όλοι οι εμπλεκόμενοι παράγοντες της δίκης δεν θα είναι έτοιμοι για τις παρεμβάσεις αυτές.

Τα πράγματα είναι πιο απλά όμως. Το νομοθέτημα αυτό δεν είναι πρωτόλειο. Δεν ανακαλύπτουμε σήμερα την πυρίτιδα, αλλά όπως και εσείς οι ίδιοι αναφέρατε, αγαπητές και αγαπητοί συνάδελφοι στις εισηγήσεις σας, έρχεται να συμπληρώσει και να εφαρμόσει το κεντρικό νομοθέτημα του δικαστικού χάρτη. Άλλωστε, στον βασικό του κορμό, κεντρική αλλαγή είναι στις διατάξεις του Κώδικα Πολιτικής Δικονομίας η κατάργηση των όρων «Ειρηνοδικείο» και «Ειρηνοδίκη» και η αντικατάστασή τους από το «Μονομελές Πρωτοδικείο» και το «Δικαστή του Μονομελούς Πρωτοδικείου». Στις διατάξεις του κώδικα Ποινικής Δικονομίας η κατάργηση των όρων «Ειρηνοδίκης» και «Πταισματοδίκης» και η αντικατάστασή τους από τους «Προανακριτές Πρωτοδίκες» και στον Κώδικα Οργανισμού Δικαστηρίων η αντικατάσταση των Ειρηνοδικών και των Πταισματοδικών, σαν συνέπεια της κατάργησης από τους Δικαστές της Ειδικής Επετηρίδας.

Όπως μας ενημέρωσε και ο αξιότιμος κύριος Υφυπουργός, ο διαδραμών χρόνος από την ψήφιση του δικαστικού χάρτη μέχρι και σήμερα ήταν αρκετός για την προετοιμασία των δικαστών, των δικηγόρων και των δικαστικών υπαλλήλων για την εφαρμογή των νέων διατάξεων, απρόσκοπτα από τις 16 Σεπτεμβρίου. Ό,τι σήμερα επεξεργαζόμαστε, είχε ήδη προαναγγελθεί από την ηγεσία του Υπουργείου κατά τη συζήτηση των διατάξεων του δικαστικού χάρτη και είχε οριστεί το πλαίσιο πάνω στο οποίο θα κινηθούμε για την εφαρμογή των διατάξεων του. Ο κύριος Μπούρας, όπως ανέφερε στη συνεδρίαση της Επιτροπής κατά την α’ ανάγνωση, είχε ενημερώσει το σώμα από τον Απρίλιο που συνεζητείτο το νομοσχέδιο για το δικαστικό χάρτη, ότι προκειμένου να επιτευχθεί η καλύτερη λειτουργία των δικαστηρίων, θα επακολουθήσει τροποποίηση σε δύο φάσεις, του Κώδικα Πολιτικής Δικονομίας και του Οργανισμού Δικαστηρίων, ώστε να εξειδικευθούν με συγκεκριμένα νομοθετήματα οι γενικές κατευθύνσεις του κεντρικού νόμου σχετικά με το δικαστικό χάρτη.

Η πρώτη φάση των τροποποιήσεων είναι οι διατάξεις που σήμερα επεξεργαζόμαστε και οι οποίες εναρμονίζονται προς το περιεχόμενο των βασικών διατάξεων του ν. 5108/2024. Επομένως, κανένας αιφνιδιασμός και καμία προχειρότητα. Στην κριτική για την εκδίκαση σε δεύτερο βαθμό των υποθέσεων που δικάζονται από τα Πρωτοδικεία, δεδομένης της κατάργησης των Ειρηνοδικείων, απαντούμε ότι σκοπός και το πνεύμα της νομοθέτησης είναι μόνον υποθέσεις ήσσονος νομικής σημασίας και αποδεικτικής δυσχέρειας να εκδικάζονται στο δεύτερο βαθμό από τα Πολυμελή Πρωτοδικεία.

Οι διαφορές οι οποίες κρίνονταν σε δεύτερο βαθμό από το Μονομελές Πρωτοδικείο και δικάζονταν σε πρώτο βαθμό από το Ειρηνοδικείο και οι υποθέσεις τακτικής διαδικασίας μέχρι 30.000 ευρώ, θα κρίνονται από 16 Σεπτεμβρίου από πολυμελή σύνθεση του Πρωτοδικείου.

Ειπώθηκε, επίσης, ότι τίθεται ζήτημα συνταγματικότητας και παραβίασης της Ευρωπαϊκής Σύμβασης Δικαιωμάτων του Ανθρώπου σε ό,τι αφορά την εκδίκαση εφέσεων επί αποφάσεων που δικάζουν Πρωτοδίκες σε πρώτο βαθμό από πολυμελείς συνθέσεις. Αυτό δεν ισχύει, καθώς ένα από τα κριτήρια της ΕΣΔΑ για την εκδίκαση υποθέσεων σε δεύτερο βαθμό, είναι η σύνθεση των δικαστηρίων να γίνεται είτε από περισσότερους δικαστές ομοιόβαθμους - και αυτό κάνουμε με το νομοσχέδιο - είτε από έναν δικαστή, αλλά ανώτερο.

Άλλωστε, αυτό γίνεται σήμερα και στις ποινικές υποθέσεις, όπου υποθέσεις του Μονομελούς Πλημμελειοδικείου εκδικάζονται σε δεύτερο βαθμό από τριμελή σύνθεση του Πλημμελειοδικείου, στην οποία συμμετέχουν τρεις Πρωτοδίκες Πλημμελειοδίκες, χωρίς να υπάρχει κανένα θέμα συνταγματικότητας ή προσβολής της ΕΣΔΑ.

Ένα άλλο ζήτημα το οποίο ακούστηκε εδώ και έτυχε κριτικής, είναι το θέμα της επιμόρφωσης των Ειρηνοδικών και ότι υφίσταται ανετοιμότητα για την εκπαίδευσή τους. Δόθηκε από την Γενική Διευθύντρια της Εθνικής Σχολής Δικαστικών Λειτουργών και Αντιπρόεδρο του Αρείου Πάγου, την κυρία Παπαδοπούλου, η απάντηση, η οποία διαβεβαίωνε ότι είναι όλα έτοιμα και το πρόγραμμα επιμόρφωσης θα ξεκινήσει άμεσα, εντός των χρονοδιαγραμμάτων.

Να θυμίσουμε ότι οι Ειρηνοδίκες μετά την 16η Σεπτεμβρίου, ημέρα έναρξης εφαρμογής του δικαστικού χάρτη, εξακολουθούν να δικάζουν τις υποθέσεις που δίκαζαν έως την κατάργηση των Ειρηνοδικείων και μόνον όταν ολοκληρωθεί η εκπαίδευσή τους και στους δύο κύκλους, στα τέλη Μαΐου του 2025, θα μπορούν να δικάζουν το σύνολο των δικαστικών υποθέσεων. Κατ’ αποτέλεσμα, δεν υπάρχει ζήτημα ανετοιμότητας των δικαστών ή ανασφάλειας δικαίου.

Όλα αυτά είναι γνωστά, ήδη, από την ψήφιση, όπως προείπα, του νόμου 5108/2024, όπου προβλέφθηκε απώτατο χρονικό διάστημα δύο ετών από την έναρξη εφαρμογής του χάρτη, για να ολοκληρωθεί η επιμόρφωση των Ειρηνοδικών. Το διάστημα των δύο ετών ξεκινά από τις 16 Σεπτεμβρίου του τρέχοντος έτους, παρά ταύτα, έχει ήδη εκδοθεί υπουργική απόφαση με καταληκτική ημερομηνία και του δεύτερου κύκλου επιμόρφωσης την 31η Μαΐου 2025, δηλαδή, νωρίτερα από τον προβλεπόμενο χρόνο.

Θα μου επιτρέψετε, επίσης, να αναφερθώ και στη σημαντική διάταξη του άρθρου 50, όπου προβλέπεται η απαλλαγή από το δικαστικό ένσημο στις εργατικές διαφορές για αγωγικά αιτήματα μέχρι του ποσού των 30 χιλιάδων ευρώ, που αντιστοιχεί στο όριο για την άσκηση έφεσης.

Θα ήθελα κλείνοντας να πω, ότι αποτιμήθηκαν θετικά και οι διατάξεις του μέρους που αναφέρονται στη Δικαστική Αστυνομία και στο γενικότερο αυτό πλαίσιο. Πρόκειται για μια εκσυγχρονιστική νομοθετική πρωτοβουλία - συγχαρητήρια στους Υπουργούς και στο Υπουργείο, στους συνεργάτες - που αποτελεί φυσική συνέχεια του νέου δικαστικού χάρτη στη χώρα μας, την οποία πρέπει να υποστηρίξουμε, προκειμένου να δούμε ακόμα λίγο φως στο βαθύ τούνελ που πρέπει να διανύσουμε μέχρι το ευκταίο, που είναι η επιτάχυνση της δίκης και οι πάνω σε σωστές βάσεις, αποφάσεις των ελληνικών δικαστηρίων.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Εισηγητής της Μειοψηφίας, ο κύριος Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Εισηγητής της Μειοψηφίας):** Κυρίες και κύριοι συνάδελφοι, κατ’ αρχάς, μια σύντομη παρατήρηση γι’ αυτό που είπε ο κύριος Υψηλάντης, για την προειδοποίηση του Υπουργού ή του Υφυπουργού Δικαιοσύνης, για περαιτέρω νομοθέτηση.

Άλλο η προειδοποίηση για νομοθέτηση και άλλο η νομοθέτηση καθ’ εαυτή η οποία είναι γνωστό ότι το νομοσχέδιο εισάγεται τώρα και πρόκειται να εφαρμοστεί στις 16/9/2024, δηλαδή, μετά από ελάχιστες μέρες, όταν αρχίζει το νέο δικαστικό έτος.

Τώρα ήθελα, να κάνω μερικές παρατηρήσεις στα όσα είπε ο κύριος Υφυπουργός, στην προηγούμενη συνεδρίαση ή μάλλον στα ερωτήματα αν θέλετε και τις παρατηρήσεις που έκανε σχετικά πρώτα απ’ όλα με το έργο της διακυβέρνησης ΣΥΡΙΖΑ. Έκανε μια σύγκριση ως προς το θέμα των προσλήψεων, ως προς το θέμα των κτηρίων κτλ.

Θέλω, να υπενθυμίσω ότι η διακυβέρνηση ΣΥΡΙΖΑ, ήταν μια διακυβέρνηση υπό καθεστώς σκληρών «μνημονικών δεσμεύσεων». Παρά ταύτα, επί διακυβέρνησης ΣΥΡΙΖΑ, εκδόθηκαν προκηρύξεις για την πρόσληψη και την τοποθέτηση δικαστικών υπαλλήλων το 2017. Εκδόθηκαν, τρεις προκηρύξεις από το ΑΣΕΠ, αλλά κύριε Υπουργέ, το μεγάλο πρόβλημα του προσωπικού των δικαστηρίων, των δικαστικών υπαλλήλων, είναι η μισθολογική εκτίμηση τους. Όσοι προσλήφθηκαν τότε, όχι όλοι βέβαια, αλλά πάντως ένα μεγάλο μέρος παραιτήθηκε κυρίως λόγω χαμηλών μισθών. Οι δικαστικοί υπάλληλοι μισθοδοτούνται ή υπό μισθοδοτούνται. Συνεπώς, αυτό πρέπει να αντιμετωπιστεί από την πολιτεία και εν προκειμένω, από τη σημερινή Κυβέρνηση και το Υπουργείο Δικαιοσύνης.

Το ίδιο συνέβη, επί των ημερών ΣΥΡΙΖΑ, με τους θεσμούς, που προβλέφθηκαν με τον Κώδικα Δικαστικών Υπαλλήλων, που συντάχθηκε επί ΣΥΡΙΖΑ και ψηφίστηκε μετά, όπως ο Κλάδος Επικουρίας Δικαστών.

Για τις κτιριακές υποδομές, τότε βέβαια, δεν υπήρχαν οι πόροι του Ταμείου Ανάκαμψης και Ανθεκτικότητας. Το υπάρχον τότε ΕΣΠΑ, αξιοποιήθηκε για ενεργειακές αναβάθμισης μέσω ΣΔΙΤ, προωθήθηκε η κατασκευή δικαστικών μεγάρων στο Ηράκλειο και στην Έδεσα. Μέσο του ΟΣΔΔΥ, προωθήθηκαν οι Υποδομές Ηλεκτρονικής Δικαιοσύνης, που υπάρχουν σήμερα. Παραδόθηκαν, ως έργα το διάστημα της κυβερνητικής θητείας του ΣΥΡΙΖΑ.

Επίσης, προωθήθηκαν μέχρι και τη φάση των τεχνικών δελτίων, οι υποδομές των τηλεδιασκέψεων, με μέριμνα για την τήρηση των Αρχών της Δίκαιης Δίκης. Αυτά, ως προς το έργο της επί διακυβέρνησης ΣΥΡΙΖΑ.

Η δεύτερη παρατήρηση του κύριου Υφυπουργού, αφορούσε την ετοιμότητα των εμπλεκομένων στη δικαιοσύνη, των παραγόντων της δίκης της Χρυσής Αυγής, να εφαρμόσουν το νέο νομοθέτημα, που ψηφίζεται ελάχιστες μέρες πριν την έναρξη του νέου δικαστικού έτους. Το είπαν εξάλλου όλοι οι Φορείς δικαστών, δικηγόρων, δικαστικών υπαλλήλων στις τοποθετήσεις τους.

Υπάρχει, ανεντιμότητα και σε αυτές τις παρατηρήσεις παραπέμπουμε. Όλες οι κινήσεις, οι ενέργειες που κάνετε, ελάχιστα πριν ή και κατόπιν εορτής φυσικά, δεν σημαίνει ότι διασφαλίζεται την ετοιμότητα για να λειτουργήσει ομαλά η δικαιοσύνη, το νέο δικαστικό έτος. Ακόμη και η Επιμόρφωση των πρώην Ειρηνοδίκων νυν Πρωτοδικών, θα αρχίσει μετά τις 16/9/2029.

Τέλος, αναφερθήκατε κύριε Υπουργέ, στις επείγουσες ανάγκες του άρθρου 69. Φοβάμαι, ότι αυτές οι επείγουσες ανάγκες με την υποστελέχωση που υπάρχει, είναι συνεχόμενες, είναι διαρκείς. Επομένως, οι μετακίνηση των δικαστικών υπαλλήλων, δεν θα είναι προσωρινοί και περιορισμένοι και συνεπώς, αυτή η ρύθμιση αποτυπώνει την υποστελέχωση των δικαστικών υπηρεσιών και την υποστελέχωση των δικαστηρίων.

Βέβαια, η λύση που δίνεται είναι μια λύση, θα έλεγα άδικη και συγχρόνως, προσωρινή. Χρειάζονται, προσλήψεις Δικαστικών Υπαλλήλων, όπως επίσης και Δικαστών.

Τώρα, ως προς το θέμα της Επιμόρφωσης των Ειρηνοδικών, όπως είπα και προηγουμένως, η Επιμόρφωση θα ξεκινήσει μετά τις 16/9, δηλαδή, μετά την έναρξη του νέου Δικαστικού Έτους.

Αυτή είχε, η διάρκεια της, είχε προβλεφθεί τριετής και περιορίζεται πλέον χρονικά στο εξάμηνο και είστε η Κυβέρνηση των «Αρίστων» που περιορίζεται το χρόνο Επιμόρφωσης των Ειρηνοδικών, πλέον Πρωτοδικών.

Τώρα, ως προς τους Εκπαιδευτές της Εθνικής Σχολής Δικαστών, είναι γνωστό ότι η Εκπαίδευση των νέων Δικαστών και η Μετεκπαίδευση τους, προέρχονται από τρεις δεξαμενές.

Δικαστές, Εισαγγελείς, Πανεπιστημιακούς και έμπειρους Δικηγόρους και Νομικούς Επιστήμονες. Ωστόσο από την Επιμόρφωση των Ειρηνοδικών, έχουν αποκλειστεί με την απόφαση που υπογράψατε πολύ πρόσφατα, με τον Υπουργό Οικονομικών, έχουν αποκλειστεί οι Πανεπιστημιακοί και οι Δικηγόροι Νομικοί Επιστήμονες.

Αυτός, ο αποκλεισμός έμπειρων Νομικών Επιστημόνων και Δικηγόρων δεν αιτιολογείται, πάντως θα έλεγα ότι δεν είναι τυχαίος. Μπορεί, να εξηγηθεί, μόνον από το γεγονός ότι η Κυβέρνησή σας επιθυμεί και επιδιώκει, είναι στη φιλοσοφία της εξάλλου, μία αποστειρωμένη από κοινωνικές αναφορές εκπαίδευση που θα είναι τυπικά και περιορισμένα νομική και δεν θα καλλιεργεί την κριτική σκέψη και τον κριτικό λόγο προς τις πάγιες θέσεις και πρακτικές της Ελληνικής Νομολογίας.

Αυτό, διότι εκ των πραγμάτων, η εκπαίδευση που παρέχεται ή θα παρέχεται από Δικαστικούς Λειτουργούς, περιορίζεται στηριζόμενη στη θέση της Νομολογίας. Στον αντίποδα, η διδασκαλία που παρέχεται από Πανεπιστημιακούς και άλλους έμπειρους Νομικούς Επιστήμονες, μπορεί να επεκτείνεται και στην ανάπτυξη άλλων διαφορετικών Επιστημονικών Οπτικών, ώστε οι Εκπαιδευόμενοι πρώην Ειρηνοδίκες και νυν Πρωτοδίκες, να σχηματίζουν σφαιρική εικόνα για τις υποστηριζόμενες γνώμες και απόψεις.

Τέλος, θα αναφερθώ στο θέμα της μη συμμετοχής ή του περιορισμού της συμμετοχής, των παραγόντων της Διοίκησης των Φορέων της Δικαιοσύνης και των εκπροσώπων τους, στη νομοθέτηση ζητημάτων που αφορούν τη Δικαιοσύνη στην ίδρυση, συγχώνευση, κατάργηση Δικαστηρίων, ακόμη και στην Πειθαρχική Διαδικασία.

Η Δημοκρατία, προϋποθέτει και συνεπάγεται τη συμμετοχή των πολιτών και το διάλογο με αυτούς, σε όλα τα επίπεδα, σε διαδικασίες που αφορούν ζητήματα, στα οποία εμπλέκονται και από τα οποία επηρεάζονται.

Είναι γνωστή, βέβαια, η δυσανεξία σας για τη συμμετοχή και το διάλογο. Όλα, πρέπει να γίνονται «εν κρυπτώ και ερήμην των ενδιαφερομένων» ή με τη μικρότερη συμμετοχή των ενδιαφερομένων, για να είμαστε ακριβείς.

Ακόμη και τον Κοινοβουλευτικό διάλογο και την ακρόαση των Φορέων, με τον τρόπο που διεξάγονται, τον έχετε απαξιώσει και τον έχετε υποβαθμίσει.

Το Δόγμα, του Υπουργού σας του κ. Βορίδη, «είμαστε πλειοψηφία, εμείς αποφασίζουμε και να τεθούν εκ ποδών θεσμικά οι επιβλαβείς ιδέες της Αριστεράς» ,ισχύει και εφαρμόζεται και εν προκειμένω.

Αυτό, αποτυπώνεται, στο υπό κρίση νομοσχέδιο με συγκεκριμένες Διατάξεις, μέσω των οποίων η συμμετοχή και ο ουσιαστικός Θεσμικός διάλογος, εξοβελίζονται ή από μυούνται.

Η συμμετοχή, των Εκπροσώπων των Δικαστικών Ενώσεων, της Ένωσης Δικαστικών Εισαγγελέων στις Επιτροπές που προετοιμάζουν νομοθετήματα που αφορούν τη Δικαιοσύνη, αλλά αφορούν και τον υπηρεσιακό και επαγγελματικό βίο των Δικαστών και Εισαγγελέων των Δικηγόρων και των Δικαστικών Υπαλλήλων, δηλαδή όλων των παραγόντων της δίκης, ενώ θα έπρεπε να είναι αυτονόητη, παραμένει ζητούμενη.

Ως προς το άρθρο 48 του Κώδικα Οργανισμού Δικαστηρίων, να προστεθεί διάταξη για υποχρεωτική συμμετοχή αιρετών εκπροσώπων Δικαστικών Ενώσεων σε νομοπαρασκευαστικές Επιτροπές, για νόμους που συνδέονται με την απονομή της δικαιοσύνης και την κατάσταση των δικαστικών λειτουργών.

Ως προς το άρθρο 63, με τη μορφή που εισάγεται η συγκεκριμένη διάταξη, καταργείται η υποχρέωση πρόσκλησης των επηρεαζόμενων δικαστηρίων, των Δικαστικών Ενώσεων, των Δικηγορικών Συλλόγων και των συνδικαλιστικών Οργανώσεων υπαλλήλων, με φυσική παρουσία, ενώπιον της Ολομέλειας του Αρείου Πάγου που αποφασίζει για την ίδρυση, κατάργηση, συγχώνευση δικαστηρίων και αντικαθίσταται με την κατάθεση υπομνήματος μετά από κλήτευση προ 15 ημερών και τη θέσπιση διακριτικής ευχέρειας πρόσκλησης των ως άνω φορέων από την ίδια την Ολομέλεια. Η φυσική παρουσία και η πρόσωπο με πρόσωπο διαλογική αντιπαραβολή απόψεων συνιστούν ουσιαστικό θεσμικό διάλογο και όχι μέσω τέτοιων ψυχρών εγγράφων.

Τέλος, γιατί όλα αυτά είναι ενδεικτικά από το νομοσχέδιο που καταθέσατε και που συζητείται, στο άρθρο 121, να προστεθεί νέα παράγραφος, στην οποία να προβλέπεται η υποχρεωτική κλήτευση των εκπροσώπων της οικείας Δικαστικής Ένωσης ενώπιον των Πειθαρχικών Συμβουλίων.

Και ένα τελευταίο, που αφορά στην ευχερέστερη πρόσβαση στη δικαιοσύνη. Με την κατάργηση των Ειρηνοδικείων, οι δικαστικές δομές απομακρύνονται από την ελληνική περιφέρεια. Έτσι, αφαιρούνται από αυτήν - την περιφέρεια, δηλαδή, την ελληνική επαρχία - ανάσες ζωής, εκτός τού ότι η πρόσβαση του πολίτη στο φυσικό δικαστή θα γίνει ακόμη δυσχερέστερη, ενώ η εγγύτητα προς αυτόν, θα έπρεπε να έχει προτεραιότητα.

Προτείνεται, λοιπόν, να προστεθεί, στα κριτήρια για την ίδρυση, συγχώνευση, κατάργηση δικαστηρίων ή την επέκταση και τον περιορισμό της περιφερείας τους, εκείνο της ευχέρειας πρόσβασης των πολιτών στα δικαστήρια. Είναι γνωστό ότι το οδικό δίκτυο στη χώρα μας και ιδίως στην περιφερειακή Ελλάδα δεν είναι το καλύτερο. Επομένως, δεν πρέπει να γίνεται υπολογισμός βάσει των χιλιομετρικών αποστάσεων, αλλά βάσει του χρόνου που απαιτείται για τη μετακίνηση.

Οι δικές σας προτεραιότητες, βέβαια, στο πλαίσιο της γενικότερης φιλοσοφίας σας και της αντίστοιχης πολιτικής, είναι άλλες, οι επενδύσεις και όχι ο πολίτης, για τον οποίον η δικαιοσύνη είναι το τελευταίο καταφύγιο.

Συνεπώς, πρέπει να προστεθεί στα κριτήρια για την ίδρυση, συγχώνευση και κατάργηση δικαστηρίων ή την επέκταση και τον περιορισμό της περιφερείας τους και εκείνο της ευχέρειας πρόσβασης των πολιτών στα δικαστήρια.

Αυτά τα ολίγα και θα επανέλθουμε στην Ολομέλεια, με περισσότερες παρατηρήσεις.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει τώρα η κυρία Μιλένα Αποστολάκη. Ορίστε.

**ΕΛΕΝΗ-ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Κύριε Πρόεδρε, κυρίες και κύριοι συνάδελφοι, σε πείσμα όσων ισχυρίστηκε, καθ’ όλη τη διάρκεια της συζήτησης στην Επιτροπή, η ηγεσία του Υπουργείου Δικαιοσύνης και όσων, επίσης, βάζουν τον Πρωθυπουργό να ισχυρίζεται, αναφερόμενος στη δήθεν μεταρρύθμιση του δικαστικού χάρτη από το βήμα της Διεθνούς Έκθεσης Θεσσαλονίκης, η πραγματικότητα είναι πολύ διαφορετική. Και τίποτα, δυστυχώς, δεν είναι απρόσκοπτο.

Στις 7 Σεπτεμβρίου, δηλαδή δύο μέρες πριν, η Ολομέλεια των Προέδρων των Δικηγορικών Συλλόγων της Ελλάδας, σε ανακοίνωσή της, υπογραμμίζει: «Λαμβάνοντας υπόψη την εσπευσμένη εφαρμογή του νέου δικαστικού χάρτη από 16 Σεπτεμβρίου, χωρίς να έχουν επιλυθεί προηγουμένως τα προβλήματα που δημιουργούνται από την εφαρμογή του νέου συστήματος, δεδομένου ότι μέχρι και σήμερα, μια βδομάδα πριν την έναρξη του δικαστικού έτους, δεν έχουν ψηφιστεί οι σχετικές τροποποιήσεις του Κώδικα Πολιτικής και Ποινικής Δικονομίας, δεν έχουν διευθετηθεί τα ζητήματα που ανακύπτουν από την κατάργηση των Ειρηνοδικείων και την ενοποίηση του Α’ Βαθμού δικαιοδοσίας, δεν έχουν καθοριστεί τα γραμμάτια προείσπραξης δικηγορικής αμοιβής για τις νέες διαδικασίες και δικαστήρια, μετά την εφαρμογή του νέου συστήματος, παραμένει έωλη η διαδικασία προσωποποιημένης ενημέρωσης των διαδίκων για τους νέους τόπους, ημέρες και ώρες, των ήδη προσδιορισμένων υποθέσεων στα καταργούμενα Ειρηνοδικεία, καθώς και ότι η όλη διαδικασία προχωρεί, με αποφάσεις των Προέδρων της διοίκησης των δικαστηρίων και όχι της Ολομέλειας αυτών, με αποτέλεσμα να δημιουργείται κίνδυνος ασφάλειας δικαίου, ερημοδικιών και απώλειας δικονομικών και ουσιαστικών δικαιωμάτων και να οδηγούνται σε απίστευτη ταλαιπωρία λειτουργοί και συλλειτουργοί της δικαιοσύνης και πολίτες διάδικοι, Αποφασίζει και προτείνει στους Δικηγορικούς Συλλόγους της χώρας την πανελλαδική αποχή των δικηγόρων μελών τους από τα καθήκοντά τους, στις 16 Σεπτεμβρίου ημέρα έναρξης του νέου δικαστικού έτους, σε ένδειξη διαμαρτυρίας για την ανωτέρω κατάσταση που επικρατεί στην ελληνική δικαιοσύνη, αλλά και στο κράτος δικαίου».

Για την οικονομία της συζήτησης δεν θα αναφερθώ στο κράτος δικαίου σήμερα, αλλά δεν μπορώ παρά να μην αναφερθώ σε αυτά που οι Πρόεδροι των Δικηγορικών Συλλόγων της χώρας αναφέρουν. Ξέρετε, κύριε Υπουργέ, οι Πρόεδροι των Δικηγορικών Συλλόγων της χώρας δεν είναι ΠΑΣΟΚ. Δεν είναι όλοι από αυτούς και δεν είναι οι περισσότεροι από αυτούς. Θα σας έλεγα ότι οι περισσότεροι από αυτούς ανήκουν στην παράταξη σας πολιτικά. Κατά συνέπεια αυτά που επισημαίνουν δεν υπαγορεύονται από καμία αντιπολιτευτική μανία ή από καμία αντιπολιτευτική διάθεση.

Κατά συνέπεια, όσα προηγουμένως υποστήριξε ο καλός συνάδελφος της Πλειοψηφίας ότι το νέο δικαστικό έτος ξεκινά απρόσκοπτα, είναι μάλλον αβάσιμα. Δεν υπάρχει καμία ρύθμιση και καμία πρόβλεψη για τα γραμμάτια προείσπραξης. Βλέπω μια μεταμεσονύκτια αυριανή τροπολογία που θα λύσει το θέμα. Ο Σόλων, όπως γνωρίζετε, δεν λειτουργεί ούτε στον Πειραιά, ούτε στη Θεσσαλονίκη, ούτε στη Χαλκίδα. Η προχειρότητα είναι δεδομένη. Για παράδειγμα, για τα γραμμάτια προείσπραξης δεν υπάρχουν για την έφεση σε απόφαση του Ειρηνοδικείου. Πήγαινε στο Μονομελές τώρα πηγαίνει στο Πολυμελές. Δεν υπάρχουν οι ρυθμίσεις για τα γραμμάτια για τα ασφαλιστικά νομής. Τόσο ενδελεχώς δηλαδή έχει προετοιμαστεί η πολιτεία και το Υπουργείο Δικαιοσύνης τόσο βαθύ είναι το μεταρρυθμιστικό αποτύπωμα αυτής της εμβέλειας που μάλλον δεν θα το ζήλευε ο Ελευθέριος Βενιζέλος.

Θα διαβάσω για την οικονομία του χρόνου λίγες από τις ανακοινώσεις για τη λειτουργία του νέου δικαστικού έτους από ορισμένα Πρωτοδικεία της χώρας. Προς τον Δικηγορικό Σύλλογο Κυπαρισσίας κοινοποίηση σε όλους τους Δικηγορικούς Συλλόγους Συλλόγους της χώρας, Πρωτοδικείο Κυπαρισσίας η διευθύνουσα του Πρωτοδικείου Κυπαρισσίας μεταξύ άλλων: «Οι δικάσιμοι του χρονικού διαστήματος από 16/9 έως 30/9 του των καταργούμενων Ειρηνοδικείων Κυπαρισσίας και Πλαταμώδους έχουν μεταφερθεί στην παράλληλη έδρα και θα δικαστούν όλες στις 18 Σεπτεμβρίου 2024. Δηλαδή, δικάσιμοι 15 ημερών μεταφέρονται σε μία δικάσιμο στην Κυπαρισσία. Στην Κατερίνη, οι δικάσιμοι από 16/9 έως 30/9 του 2024 μεταφέρονται στις 19/9/2024. Αλλά, πιο συγκινητικός είναι ο Πρόεδρος Πρωτοδικών στο Πρωτοδικείο Λασιθίου, ο οποίος αφού ενημερώνει τους συναδέλφους του και τους δικηγόρους ότι επειδή υπάρχουν ακόμα πολλά νομοσχέδια προς ψήφιση θα υπάρξουν κι άλλες αλλαγές ακόμα και την τελευταία στιγμή ως είθισται άλλωστε στην Ελλάδα, ακόμα και στην Ελλάδα του μεταρρυθμιστή κυρίου Μητσοτάκη, είναι βέβαιο ότι θα ακολουθήσουν και άλλες ενημερωτικές ανακοινώσεις. Τελειώνει, λοιπόν, ευχόμενος καλό δικαστικό έτος με υγεία, νηφαλιότητα και υπομονή.

Άρα, όσα επισημάνθηκαν από το ΠΑΣΟΚ και από τα υπόλοιπα κόμματα της αντιπολίτευσης είναι η πραγματικότητα. Δεν υπάρχει καμία αντιπολιτευτική διάθεση. Τα συνυπογράφουν η Ολομέλεια των Δικηγορικών Συλλόγων της χώρας, η Ένωση Δικαστών και Εισαγγελέων και όσοι εκλήθησαν. Όλοι τα επεσήμαναν. Εσείς τώρα αν θέλετε να παρουσιάζετε ότι όλα βαίνουν καλώς είναι δικαίωμά σας, αλλά δεν υπάρχει καμία βάση σε αυτά.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Τι συμπέρασμα βγάζετε από αυτά;

**ΕΛΕΝΗ – ΜΑΡΙΑ (ΜIΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Σημασία έχει εσείς τι συμπέρασμα βγάζετε και θα ήταν καλύτερο να μην έχετε αυτό τον αυτάρεσκο τρόπο, όταν συζητάμε.

Σας διαβεβαιώνω, εάν ήμουν στη θέση σας και στις 16 Σεπτεμβρίου τα δικαστήρια της χώρας δε λειτουργούσαν από την αποχή των δικηγόρων, θα είχα μια διαφορετική αντιμετώπιση από αυτή την αυτάρεσκη δική σας αντιμετώπιση.

Δεν έχετε κανένα λόγο για να είστε περιχαρείς σήμερα. Απολύτως κανένα λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** *(Ομιλεί εκτός μικροφώνου, δεν ακούγεται)*

**ΕΛΕΝΗ – ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ότι κάτι δεν κάνετε καλά. Αυτό είναι το συμπέρασμα που βγάζω εγώ και όλοι σε αυτή την Αίθουσα, ότι κάτι δεν κάνετε καθόλου καλά.

Αυτό το οποίο δεν κάνετε καθόλου καλά έχει πολύ συγκεκριμένο περιεχόμενο. Κατά την άποψή σας, το γεγονός ότι δικαστές, οι οποίοι μέχρι σήμερα δίκαζαν υποθέσεις μέχρι 30.000 ευρώ, αυτής της καθ’ ύλην αρμοδιότητας, θα κληθούν να δικάζουν υποθέσεις αρμοδιότητας μέχρι 250.000 ευρώ χωρίς μισό λεπτό επιμόρφωσης. Είναι ασήμαντο, επειδή, τάχα, δίκαζαν μέχρι σήμερα με βάση τον Αστικό Κώδικα και τον Κώδικα Πολιτικής Δικονομίας.

Αυτή είναι η αντίληψή σας για τη σύγχρονη απονομή της δικαιοσύνης από καταρτισμένους, έτοιμους και επιμορφωμένους λειτουργούς. Αυτή είναι μια μεταρρυθμιστική αντίληψη.

Το γεγονός ότι η ψηφιοποίηση, όχι απλώς δεν έχει ολοκληρωθεί, προχωράει ασθμαίνοντας, με τεράστιες καθυστερήσεις και αντιλαμβάνεστε ότι όλη αυτή η καθυστέρηση θα επιβαρυνθεί, γιατί ο μέχρι σήμερα σχεδιασμός της ψηφιοποίησης αφορούσε τον παλιό δικαστικό χάρτη, όχι τον νέο δικαστικό χάρτη.

Είστε απολύτως ανέτοιμοι και στο επίπεδο της ψηφιοποίησης και στο επίπεδο των δικαστικών υπαλλήλων, που είναι μία χαίνουσα πληγή για τη λειτουργία της δικαιοσύνης.

Τα υπόλοιπα θα τα πούμε αύριο στην Ολομέλεια.

**ΠΑΝΑΓΗΣ ΚΑΠΠΑΤΟΣ (Αντιπρόεδρος Της επιτροπής):** Η κυρία Κωνσταντοπούλου έχει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, παίρνω τον λόγο για να διατυπώσω την πάρα πολύ έντονη διαμαρτυρία μας, διαμαρτυρία της «Πλεύσης Ελευθερίας», διαμαρτυρία της Αντιπολίτευσης συνολικά, θεωρώ, διαμαρτυρία της κοινωνίας και διαμαρτυρία των οικογενειών των θυμάτων και των ίδιων των θυμάτων στην υπόθεση των Τεμπών, για τις συνεχείς, ανερυθρίαστες παρεμβάσεις στη δικαιοσύνη, για τις συνεχείς παρεμβάσεις στην εν εξελίξει ανάκριση και για τις δηλώσεις του Πρωθυπουργού, κ. Μητσοτάκη, με τις οποίες προσπαθεί να προκαταλάβει την εξέλιξη της ανάκρισης, την εξέλιξη της ποινικής διερεύνησης και να εξασφαλίσει ότι στο εδώλιο του κατηγορουμένου δεν θα καθίσει ούτε ο ίδιος ούτε ο κ. Καραμανλής.

Η χθεσινή συνέντευξη τύπου του Πρωθυπουργού, είναι, πραγματικά, προκλητική. Έχει και επιθυμητή ημερομηνία έναρξης της δίκης ένας Πρωθυπουργός, που ελέγχεται ο ίδιος προσωπικά και που ελέγχεται ο καθ’ ύλην αρμόδιος Υπουργός του, κ. Καραμανλής, για τον οποίο το εμπόδιο στο να αποδοθεί δικαιοσύνη είναι η Κοινοβουλευτική Ομάδα της Νέας Δημοκρατίας. Το εμπόδιο για να καθίσει στο σκαμνί του κατηγορουμένου ο κ. Κώστας Καραμανλής, υπήρξε η ψήφος των Βουλευτών της Νέας Δημοκρατίας, που τον προστάτευσαν τον περασμένο Μάρτιο και προηγουμένως, τον περασμένο Νοέμβριο.

Κύριε Υπουργέ, επειδή και εσείς ξανά ξεκινήσατε τις δηλώσεις σας για το πότε θα γίνει η δίκη, είχατε επιχειρήσει να προκαταλάβετε ότι η δίκη θα γίνει τον Μάιο και αντέδρασα αμέσως και σας είπα ότι η ανάκριση είναι ορθάνοιχτη, δεν μπορεί να γίνει η δίκη τον Μάϊο, παρά μόνο αν κλείσετε άρον άρον την ανάκριση, δηλαδή κουκουλώσετε την υπόθεση, όπως δυστυχώς, κάνει η Νέα Δημοκρατία όλον αυτόν τον καιρό.

 Το έκανε με την Εξεταστική Επιτροπή για την υπόθεση των Τεμπών, για το έγκλημα των Τεμπών που κανείς σας δεν το αποκαλεί «έγκλημα» και αυτό είναι ομολογία ενοχής. Το ότι δεν αποκαλείτε «έγκλημα» το έγκλημα για το οποίο διενεργείται ανάκριση είναι ομολογία σας ότι θέλετε να απομειώσετε την ποινική απαξία του εγκλήματος, γιατί διαισθάνεστε την ευθύνη σας, όχι εσείς προσωπικά, κύριε Φλωρίδη, βεβαίως, διότι δεν είχατε συμμετοχή στην προηγούμενη κυβέρνηση, αλλά ο κ. Μητσοτάκης και όλα τα στελέχη της προηγούμενης κυβέρνησης και των προηγούμενων ακόμη κυβερνήσεων. Θα ήθελα να είμαι σαφής.

Κύριε Φλωρίδη, έχετε μεταβεί στη Λάρισα αρκετές φορές και έχετε κάνει δηλώσεις για την Αίθουσα του δικαστηρίου που είναι έτοιμη, έχετε προκαταλάβει και ότι θα γίνει η δίκη στη Λάρισα. Γνωρίζετε πολύ καλά ότι, εάν παραπεμφθεί, όπως πρέπει να παραπεμφθεί, οποιοδήποτε κυβερνητικό πρόσωπο και πάντως σίγουρα ο κ. Καραμανλής, η δίκη δεν θα γίνει στη Λάρισα, θα γίνει από το Ειδικό Δικαστήριο.

Αυτή, λοιπόν, η πρεμούρα να αποσοβηθεί ότι θα κλείσει η ανάκριση που είναι ακόμη ανοιχτή και οι δηλώσεις του κυρίου Μητσοτάκη εχθές ότι δεν νοείται - μας είπε - να μην ξεκινήσει η δίκη τώρα άμεσα και δεν νοείται να φτάσουμε στη δεύτερη επέτειο χωρίς να έχει ξεκινήσει η δίκη.

Μα, αυτό εξαρτάται από την ολοκλήρωση της ανάκρισης.

Τι είδους πιέσεις είναι αυτές ακόμη και από πρωθυπουργικά χείλη;

Τι είδους πιέσεις είναι αυτές να μην γίνει ενδελεχής διερεύνηση, να μην κληθούν όλοι οι υπόλογοι;

Ακόμα καλούνται κατηγορούμενοι και ακόμη δεν έχετε άρει το βέτο σας στο να κληθεί ο κύριος Καραμανλής.

Αυτού του είδους, λοιπόν, οι τοποθετήσεις του κυρίου Μητσοτάκη δεν είναι αθώες ούτε οι δικές σας τοποθετήσεις είναι αθώες τόσο για την έναρξη της δίκης σε υπόθεση στην οποία δεν έχει ολοκληρωθεί η ανάκριση όσο και για τον τόπο διεξαγωγής της δίκης που φροντίσατε να υπάρχει κιόλας στη Λάρισα, για να μη γίνει στο Ειδικό Δικαστήριο. Είναι ευθείες παρεμβάσεις στη δικαιοσύνη, ευθύτατες παρεμβάσεις στη δικαιοσύνη και ευθύτατες πιέσεις στον ανακριτή που διενεργεί την ανάκριση, ο οποίος έχει ένα ογκωδέστατο έργο.

Οι χθεσινές δηλώσεις του κυρίου Μητσοτάκη ότι δεν υπήρξε συγκάλυψη την ώρα που υπάρχουν ανοιχτές ποινικές δικογραφίες για τις ενέργειες της συγκάλυψης και για το μπάζωμα, δηλαδή, την αλλοίωση του τόπου του εγκλήματος με κρατικό χρήμα, εκτός πρωτοκόλλου, εκτός προδικασίας, εκτός προανακριτικής και ανακριτικής αρμοδιότητας και για τα διάφορα μοντάζ, οι δηλώσεις αυτές αποτελούν απαράδεκτες δηλώσεις παρέμβασης σε μία ανοιχτή εν εξελίξει σοβαρότατη υπόθεση που έχει πληγώσει την ελληνική κοινωνία και που εμείς δεν θα επιτρέψουμε ούτε να συγκαλυφθεί ούτε να κουκουλωθεί ούτε να αποτελέσει αντικείμενο παρεμβάσεων και αλλοίωσης της πραγματικότητας. Το λέω με όλη την ένταση της φωνής μου και της συνείδησής μου.

Δεν ξέρω αν θα επιλέξετε να μου απαντήσετε τώρα. Εάν δεν μου απαντήσετε τώρα θα παρακολουθήσω την απάντησή σας μετά, διότι θα χρειαστεί να μεταβώ στο πλευρό πυρόπληκτων συμπολιτών μας στο Μαραθώνα που και αυτοί περιμένουν προστασία και κάλυψη από μία Κυβέρνηση, η οποία δεν αναλαμβάνει καμία ευθύνη.

Θα ήθελα, όμως, στο πεδίο της δικαιοσύνης, να πω, ότι είμαστε σε ένα κομβικότατο σημείο, νομίζω, ρεκόρ ξεδιάντροπων παρεμβάσεων στη δικαιοσύνη και μάλιστα, για υποθέσεις, οι οποίες αφορούν ευθέως την Κυβέρνηση. Σας είπα στην προηγούμενη ομιλία μου εδώ στην Επιτροπή, όχι άλλη συνεργασία με τη δικαιοσύνη και όχι άλλες παρεμβάσεις και βεβαίως σημείωσα, ότι δεν ήρθε εδώ στην επιτροπή ο κ. Αχιλλέας Ζήσης, Πρόεδρος της Ένωσης Εισαγγελέων, αλλά και συντάκτης του πορίσματος, του κατάπτυστου αυτού πορίσματος, αθώωσης υπαιτίων για κατασκοπεία, για παρακολουθήσεις, για υποκλοπές, για παραβιάσεις του απορρήτου των επικοινωνιών. Και βέβαια, αυτή η κίνηση ήταν αποκαλυπτικότατη σε σχέση και με το πόσο εκτεθειμένοι αισθάνονται κάποιοι λειτουργοί της δικαιοσύνης και θα έπρεπε να αισθάνονται. Το πρόβλημα βέβαια είναι που δεν αισθάνεται καθόλου εκτεθειμένη, ενώ είναι τρομερά εκτεθειμένη, η Κυβέρνησή σας.

Κλείνω την παρέμβασή μου αυτή με μία παρατήρηση. Η δικαστική χρονιά ξεκινάει την επόμενη Δευτέρα με αποχή των δικηγόρων της χώρας. Διαμαρτύρονται οι δικηγόροι της χώρας για αυτές τις δήθεν μεταρρυθμίσεις, που τις παρουσίασε και ο κ. Μητσοτάκης στην ΔΕΘ σαν φοβερές μεταρρυθμίσεις, αλλά παρέλειψε να πει, ότι επειδή ήταν τόσο του ποδαριού ο αρχικός νόμος, φέρνετε τώρα άρον άρον 112 άρθρα, για να μπορέσει να υλοποιηθεί από 16 Σεπτεμβρίου. Αυτά δεν είναι μεταρρυθμίσεις, δεν είναι και σοβαρά πράγματα. Δεν είναι σοβαρά πράγματα να παίρνετε τους μαθητευόμενους εκπαιδευόμενους Εισαγγελείς από την Σχολή Δικαστών, να τους κόβετε 3 μήνες εκπαίδευσης και να τους ρίχνετε στην Υπηρεσία, γιατί δεν υπάρχουν αρκετοί Εισαγγελείς για να υλοποιήσουν τη μεγάλη σας μεταρρύθμιση. Δεν είναι σοβαρά πράγματα. Δεν είναι σοβαρά πράγματα να ακούμε, ότι θα εκπαιδευτούν από κάποιες περιοχές και σε κάποιες περιοχές οι Ειρηνοδίκες, αλλά ας πούμε όχι στα Δωδεκάνησα, γιατί παρά πάει να κάνουν εκπαίδευση στα Δωδεκάνησα. Δεν έχει Δικαστήρια στα Δωδεκάνησα, δεν έχει Εφετεία, δεν έχει Πρωτοδικεία, εκεί δεν πρέπει να είναι εκπαιδευμένοι οι Δικαστές; Η νησιωτικότητα, η αποκέντρωση, όλα αυτά δεν είναι σημαντικές αξίες και όροι, σεβασμό των δικαιωμάτων των τοπικών κοινωνιών και των ανθρώπων σε όλη την Επικράτεια;

Κύριε Υπουργέ, η ΠΛΕΥΣΗ ΕΛΕΥΘΕΡΙΑΣ θα καταψηφίσει βεβαίως το νομοσχέδιο, όπως καταψηφίσαμε και το αρχικό νομοσχέδιο του δικαστικού χάρτη. Θα σταθούμε στο πλευρό και των Δικαστικών Υπαλλήλων και των Δικηγόρων και των Διαδίκων και των Δικαστικών και Εισαγγελικών Λειτουργών, που επιθυμούν ευσυνείδητα να ασκούν τα καθήκοντά τους και απρόσκοπτα, χωρίς παρεμβάσεις και χωρίς στραγγαλισμό της ανεξαρτησίας και του φρονήματός τους, θα σταθούμε στο πλευρό εκείνων που ζητούν δικαιοσύνη. Και σας το λέω για τελευταία φορά, κάτω τα χέρια από τη διαδικασία διερεύνησης των ποινικών ευθυνών για το έγκλημα των Τεμπών. Θα είμαστε εδώ, θα αποκωδικοποιούμε για τον απλό κόσμο τι σημαίνουν αυτά που λέτε και ποιες είναι οι προθέσεις σας, αφού έχετε κάνει και νομοθετικές παρεμβάσεις, θα είμαστε εδώ για να διασφαλίσουμε ότι δεν θα γίνει μία δίκη παρωδία, κομμένη και ραμμένη στις ανάγκες μιας κυβέρνησης που θέλει να αθωώσει τον εαυτό της για το μεγαλύτερο έγκλημα που διαπράχθηκε στη χώρα σε όλη τη διάρκεια της μεταπολίτευσης.

Ευχαριστώ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε. Λοιπόν. Το ότι έχετε αυτοαναγορευθεί σε αρχηγό της πλήρους αντιπολίτευσης με αυτό ας ασχοληθούν τα κόμματα της αντιπολίτευσης. Είπατε ότι μιλάτε στο όνομα όλης της αντιπολίτευσης. Λοιπόν, ας δουν τα κόμματα αυτή σας την αυτοαναγόρευση. Ένα.

Δεύτερον. Από πού ως πού εμπλέκετε εσείς, και βέβαια το κάνετε εκ του πονηρού, όχι ότι δεν το ξέρετε, τη διεξαγόμενη ανάκριση για το δυστύχημα των Τεμπών με πολιτικά πρόσωπα; Με υποτιθέμενες ευθύνες πολιτικών προσώπων οι οποίες είναι και αυτές σε ανάκριση; Τι σχέση έχει η διεξαγόμενη ανάκριση για το δυστύχημα των Τεμπών με όλα αυτά τα οποία μας λέτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Είναι έγκλημα ή είναι δυστύχημα μόνο; Είναι έγκλημα, κύριε Υπουργέ;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Όπως βλέπετε, σας άκουσα με προσοχή και δεν σας διέκοψα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Ναι. Είναι έγκλημα;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν. Τον χαρακτηρισμό θα τον κάνει το δικαστήριο όταν παραπεμφθούν. Εγώ μιλώ για το φοβερό δυστύχημα των Τεμπών. Τι σχέση έχει, λοιπόν, η διεξαγόμενη ανάκριση με όλα αυτά τα οποία μας είπατε; Με τον Πρωθυπουργό, με Υπουργούς, με τον έναν και με τον άλλο. Όταν η αρμόδια Επιτροπή της Βουλής ολοκλήρωσε τη διαδικασία και υπέβαλλε το πόρισμά της στην Ολομέλεια της Βουλής η αντιπολίτευση κατέθεσε πρόταση για σύσταση Προκαταρκτικής Επιτροπής, δηλαδή αυτό που λέμε προανακριτικής ή όχι; Κατέθεσε; Και γιατί δεν κατέθεσε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Τον Νοέμβριο κατατέθηκε. Δεν το γνωρίζετε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Και γιατί δεν κατατέθηκε μέχρι τώρα για να δούμε. Λοιπόν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ):** Δεν γνωρίζετε ότι κατατέθηκε τον Νοέμβριο και συζητήθηκε;

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Όχι διάλογο, σας παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Άρα, λοιπόν, δεν υπάρχει καμία διαδικασία σε εξέλιξη που να αφορά το Σύνταγμα και τον Κανονισμό της Βουλής. Καμία όσον αφορά τα πολιτικά πρόσωπα μέχρι τώρα που μιλάμε. Εκτός, αν εσείς θεωρείτε ότι το Σύνταγμα της χώρας είστε εσείς η ίδια και νομίζετε ότι μπορείτε να παραπέμψετε μόνη σας στον ανακριτή πολιτικά πρόσωπα. Υπάρχει κάτι τέτοιο στη χώρα; Εδώ δεν υπάρχει καμία διαδικασία αυτή τη στιγμή που μιλάμε, η οποία να προβλέπεται από το Σύνταγμα σε σχέση με διερεύνηση ποινικών ευθυνών πολιτικών προσώπων. Και ξέρετε πολύ καλά ότι για να υπάρξει θα πρέπει να ακολουθηθούν οι διαδικασίες του Συντάγματος και της Βουλής. Από πού ως πού, λοιπόν, έχετε βγάλει κι ένα συμπέρασμα ότι εμείς θέλουμε να γίνει η δίκη στη Λάρισα; Αλήθεια;

Τους έχετε ρωτήσει τους συγγενείς των θυμάτων που αυτοί έχουν θέσει επιμόνως το αίτημα μην τυχόν φύγει η δίκη από τη Λάρισα; Και ότι η κυβέρνηση ακριβώς σεβόμενη το Σύνταγμα και τις διαδικασίες, πριν οχληθεί καν, φρόντισε σε συνδυασμό με την Περιφέρεια Θεσσαλίας και με τις Δικαστικές Αρχές της Θεσσαλίας να βρει χώρο, να διαμορφώσει έναν χώρο, έτσι ώστε όταν έρθει η ώρα να ξεκινήσει αυτή η δίκη ο χώρος να υπάρχει και να μην αναζητούμε χώρο ανά την Ελλάδα, όπως έχει γίνει σε κάποιες άλλες δίκες; Μας κατηγορείται και γι’ αυτό δηλαδή; Ότι φροντίσαμε να υπάρχει χώρος προκειμένου να διεξαχθεί η δίκη απρόσκοπτα όταν θα έρθει η ώρα να ξεκινήσει;

Μόνο αυτό δεν περίμενα να ακούσω. Και ξαφνικά μας είπατε ότι, ως ανώτατος συντακτικός νομοθέτης που είστε εσείς και ανώτατος δικαστής της χώρας, έχετε ήδη παραπέμψει στο Ανώτατο Ειδικό Δικαστήριο πολιτικά πρόσωπα και η δίκη των πολιτικών προσώπων θα γίνει στην Αθήνα και άρα, η δίκη θα έρθει στην Αθήνα. Πού τα βγάλατε αυτά; Από πού τα βγάλατε αυτά; Θα έρθει η δίκη στην Αθήνα, διότι θα παραπεμφθεί ο Πρωθυπουργός και ο Υπουργός; Πού τα είδατε αυτά;

Ευτυχώς η χώρα έχει δημοκρατία και δεν έχει πολίτευμα που έχετε εσείς στο μυαλό σας όπου θα μπορούσατε τώρα από μόνη σας, εφόσον διοικούσατε μια χώρα με το πολίτευμα που έχετε στο μυαλό σας να παραπέμψετε Πρωθυπουργούς, Υπουργούς και τα λοιπά. Έχουμε Σύνταγμα, έχουμε Βουλή, έχουμε νόμους και ό,τι θέλετε θα πρέπει να γίνει εντός της Βουλής με βάση το Σύνταγμα.

Κατά συνέπεια, λοιπόν, θα περιμέναμε να ακούσουμε συγχαρητήρια προς την κυβέρνηση που φροντίζει να δημιουργήσει τις συνθήκες έτσι ώστε, όταν έρθει η ώρα να ξεκινήσει αυτή η δίκη οι υποδομές να υπάρχουν εκεί.

Και ξέρετε κάτι άλλο; Δημιουργήσαμε μία αίθουσα, γιατί μας είπαν όλοι και κυρίως οι δικαστικές αρχές ότι περίπου 120 δικηγόροι εμπλέκονται στην υπόθεση αυτή. Έτσι διαμορφώσαμε την αίθουσα, τον χώρο και πληροφορηθήκαμε ότι οι δικηγόροι είναι 250 και διαμορφώνεται τώρα ο χώρος για 250 δικηγόρους, έτσι ώστε κανείς να μην εμφανιστεί και να πει ότι υπάρχει το παραμικρό πρόβλημα για να ξεκινήσει η δίκη. Εμείς, περιμέναμε να μας πείτε «μπράβο» και εσείς μας λέτε γιατί κάνουμε την αίθουσα. Αλήθεια; Γιατί κάναμε την αίθουσα; Αυτά να τα πείτε στους ανθρώπους που θρηνούν τα θύματά τους και το ότι κατηγορείτε την Κυβέρνηση ότι κάνει το χώρο, ώστε να γίνει δίκη στη Λάρισα. Να πάτε να τα πείτε, εκεί αυτά. Όχι, εδώ. Γιατί φαντάζομαι και άλλα θα τους λέτε. Και βεβαίως κυρία Πρόεδρε, παρακολουθώ μια διαρκή αγωνία σας, ώστε να μην ξεκινήσει η δίκη.

Γιατί άραγε δε θέλετε να ξεκινήσει η δίκη και να πηγαίνει η ανάκριση πίσω-πίσω-πίσω; Εγώ προσωπικά έχω απόλυτη βεβαιότητα γι’ αυτό. Τι είπε ο Πρωθυπουργός; Το ότι εμείς θα θέλαμε όντως η δίκη αυτή να ξεκινήσει όταν η ανάκριση τελειώσει το συντομότερο δυνατό, γιατί αυτό είναι και μια απαίτηση της ελληνικής κοινωνίας και προφανώς και των συγγενών των θυμάτων. Γιατί έχετε μια αγωνία να πηγαίνει η δίκη πίσω-πίσω; Η γνώμη μου για μένα είναι, γιατί θέλετε να εκμεταλλεύεστε πολιτικά την υπόθεση αυτή. Κανένα «πόνο» δεν έχετε για τα θύματα. Μια αγωνία έχετε, το πως θα εκμεταλλεύεστε πολιτικά την υπόθεση αυτή κι όσο παραμένει ανοιχτή και δεν ξεκινάει η δίκη, τόσο προφανώς θα έρχεστε εδώ και θα μας λέτε, αυτά που μας λέτε. Το πότε θα ξεκινήσει η δίκη είναι ζήτημα των ανακριτικών αρχών και των εισαγγελικών και κανενός άλλου. Και το ερώτημα είναι το εξής.

 Η Ελληνική Δικαιοσύνη στην υπόθεση αυτή συνδέεται μόνο με μία διαδικασία. Ποια; Την ανάκριση που διεξάγει ο ανακριτής με την επικουρία των εισαγγελέων και του αναπληρωτή του. Διακόσιοι πενήντα δικηγόροι που εμπλέκονται στην υπόθεση αυτή, δεν έχουν κάνει την παραμικρή ανακοίνωση δυσφορίας, εναντίον του ανακριτή. Διακόσιοι πενήντα δικηγόροι, ενάμιση χρόνο τώρα, δεν έχει διαμαρτυρηθεί για τον τρόπο που ο ανακριτής εκφράζοντας τη Δικαιοσύνη, σε αυτή τη λειτουργία, ενεργεί. Κανένας. Όπως τουλάχιστον 250 δικηγόροι που εμπλέκονται στην υπόθεση αυτή βεβαιώνουν «δια της σιωπής τους»; Η Δικαιοσύνη κάνει πολύ καλά τη δουλειά της, διότι διαφορετικά κάποιος θα έβγαινε και θα διαμαρτυρόταν ότι ο ανακριτής κάτι δεν κάνει σωστά. Επί ενάμιση χρόνο από τους 250 δικηγόρους ούτε ένας, δεν βγήκε να πει ότι ο ανακριτής δεν κάνει καλά τη δουλειά του. Δηλαδή, η Δικαιοσύνη δεν κάνει καλά τη δουλειά της. Επίσης, να σας πω και κάτι ακόμα γιατί δεν θέλετε να ξεκινήσει η δίκη.

Εδώ προχθές μας κάνατε επίθεση γιατί στις υποθέσεις αυτές ή μάλλον και στις υποθέσεις αυτές, καταργήσαμε την διαδικασία του Βουλεύματος έτσι ώστε να οδηγούνται απευθείας στο ακροατήριο. Άρα να συντομεύετε ο χρόνος, ώστε να μπορεί να ξεκινήσει η δίκη. Άρα, θέλετε να υπάρχει Βούλευμα, ώστε να πάει πιο μακριά η δίκη. Να υπάρχει έμφαση του Βουλεύματος για να πάει πιο μακριά η δίκη. Τι ωραία; Κι όλα αυτά τώρα εσείς θέλετε να μας πείσετε ότι θα κάνετε από ειλικρινές ενδιαφέρον για τα θύματα και τους συγγενείς τους. Όχι, βέβαια. Μόνο για την πολιτική εκμετάλλευση του κόμματός σας τα κάνετε και για τίποτε άλλο. Λοιπόν, αυτή είναι η απάντηση της Κυβέρνησης. Η Κυβέρνηση έκανε τα πάντα, έτσι ώστε να διευκολύνει την ποινική διαδικασία. Επίσης, που δώσαμε την δυνατότητα στον ανακριτή να ανοίξει τις συνομιλίες και που καταργήσαμε το Βούλευμα και που φτιάχνουμε το χώρο, για να μπορεί να ξεκινήσει. Αυτά έκανε η Κυβέρνηση, διότι αυτά της αναλογούν να κάνει. Δεν έχει δικαίωμα να κάνει κάτι άλλο. Ό τι λοιπόν της αναλογεί, το έχει κάνει και με τον καλύτερο δυνατό τρόπο. Και ήρθε τώρα ο «Ανώτατος Συνταγματικός Δικαστής» της χώρας και η Μονομελής Βουλή των Ελλήνων στο πρόσωπό σας, να έχει παραπέμψει απευθείας στο Ειδικό Δικαστήριο Πρωθυπουργό και Πολιτικούς. Ευτυχώς, αυτό δεν υπάρχει στην Ελληνική Δημοκρατία. Αυτό, υπάρχει μόνο στο μυαλό σας.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Κυρία Πρόεδρε, θα σας δώσω τον λόγο αμέσως. Θα ήθελα να πω το εξής. Σήμερα έχουμε τη β` ανάγνωση ενός νομοσχεδίου. Πήρατε τον λόγο και βγήκαμε απ’ το περιεχόμενο του νομοσχεδίου και συζητάμε άλλα πράγματα. Νομίζω ότι θα πρέπει να κλείσει το θέμα, καθώς έτσι είχαμε κλείσει και με το ίδιο πολιτικό περιεχόμενο στις ομιλίες σας. Επιτρέψτε μου να σας πω πριν κλείσουμε για θερινές διακοπές κι έτσι ξεκινάμε. Διακόψατε, καλώς ή κακώς χωρίς να υπάρχει κάτι καινούργιο τη συζήτηση για να πείτε ένα θέμα, το οποίο δεν έχει κάτι το καινούργιο. Λοιπόν έχετε τον λόγο διότι θα πρέπει να συνεχίσουμε και να ολοκληρώσουμε την τέταρτη συνεδρίαση στο παρόν νομοσχέδιο, το οποίο επεξεργάζεται η παρούσα Επιτροπή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ πάρα πολύ.

Νομίζω ότι δεν χρειάζεται να σχολιάζετε το περιεχόμενο της τοποθέτησής μου. Έχω δικαίωμα να τοποθετηθώ, το αν είπα κάτι καινούργιο ή όχι και αν αφορά τους πολίτες το έγκλημα των Τεμπών και αν αφορά τους πολίτες το γεγονός ότι η κυβέρνηση έχει πέσει μονή διπλή για να παρέμβει στην ανάκριση και να εξασφαλίσει αυτό που τη συμφέρει, είναι κάτι το οποίο αφορά τους πολίτες και αφορά και την Επιτροπή. Οι παρατηρήσεις που κάνατε δε, και η μονομέρειά τους, μετά από τον οχετό που ακούστηκε από τον κύριο Υπουργό με προσωπικές επιθέσεις…

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Κυρία Πρόεδρε,τη λέξη «οχετός» θα μου επιτρέψετε, πρέπει να την ανακαλέσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Όχι, όχι, δεν θα την ανακαλέσω.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Ήταν πολιτική απάντηση, δεν ήταν «οχετός», σας παρακαλώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Δεν θα την ανακαλέσω. Μην με διακόπτετε. Επιτρέψτε μου.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Δεν σας διακόπτω, αλλά η λέξη «οχετός», όταν απευθύνεστε σε αυτά που απάντησε ο κ. Υπουργός, δεν νομίζω ότι ταιριάζουν σε ένα πολιτικό πρόσωπο και μάλιστα σε έναν αρχηγό κοινοβουλευτικής ομάδας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Εγώ δεν την ανακαλώ.

Ο Υπουργός, ο οποίος έκανε αυτού του είδους τις αναφορές σε εμένα λέγοντας ότι έχω κάποιο άλλο πολίτευμα στο μυαλό μου και όχι τη δημοκρατία, ότι είμαι η μονομελής Βουλή και ο ανώτατος δικαστής, ότι για άλλο λόγο παρεμβαίνω για την υπόθεση των Τεμπών και μάλιστα, για πολιτική εκμετάλλευση, ένας Υπουργός που τολμάει, ενώ υπάρχει ανάκριση σε βαθμό κακουργήματος, τολμάει επιδεικτικά να αρνείται να πει ότι έγινε έγκλημα στα Τέμπη και μιλάει για το δυστύχημα-είναι χαρακτηρισμένο κ. Φλωρίδη ως έγκλημα από τη δικαιοσύνη και αν σέβεστε, όπως λέτε, την ανεξαρτησία της δικαιοσύνης, οφείλετε επιτέλους να αναγνωρίσετε ότι στα Τέμπη έγινε έγκλημα και μάλιστα, κακούργημα και μάλιστα κακουργήματα και χάθηκαν ανθρώπινες ζωές. Δεν έγινε απλώς δυστύχημα και καταστροφή.

Η άρνησή σας να το χαρακτηρίσετε ως έγκλημα προδίδει δυστυχώς, την ιδιοτέλεια της τοποθέτησή σας και όταν απευθύνεστε σε μένα που έχω «γράψει» 21 σχεδόν 22 χρόνια κοινωνικής δικηγορίας δίπλα στους ανθρώπους, κοινωνικής δικηγορίας, θα προσέχετε πάρα πολύ. Αυτά τα οποία έχετε συνηθίσει να απευθύνετε σε άλλους, σε εμένα δεν θα τα απευθύνετε κύριε Φλωρίδη, γιατί είμαι δίπλα στους ανθρώπους που αγωνίζονται και δίπλα στα θύματα, όπως είμαι δίπλα στα θύματα στο Μάτι, όχι ως δικηγόρος, ως μάρτυρας κατηγορίας επί έξι ολόκληρα χρόνια και πλέον, είμαι δίπλα στα θύματα και στους συγγενείς τους από το έγκλημα των Τεμπών, που τους εμπαίζετε, εσείς που αρνείστε να πείτε ότι έγινε έγκλημα. Είμαι δίπλα σε πάρα πολλούς ανθρώπους που δοκιμάζεται η ύπαρξή τους για να δέχομαι από εσάς ιδιοτελείς επιτιμήσεις.

Εξηγήστε, λοιπόν, γιατί μπλοκάρατε τον ποινικό έλεγχο του κυρίου Καραμανλή και γιατί ψεύδεστε εδώ στην Επιτροπή λέγοντας ότι δεν έγινε αίτηση για Προανακριτική Επιτροπή; Το αγνοείτε; Έγινε από δύο κόμματα και στηρίχθηκε από πολλά περισσότερα και έγινε ψηφοφορία τον Νοέμβριο, στην οποία αρνήθηκαν να ψηφίσουν τον ποινικό έλεγχο τα μέλη της κοινοβουλευτικής ομάδας της Νέας Δημοκρατίας, οι ομοτράπεζοι του κυρίου Καραμανλή.

Όσο για τον σεβασμό στον ανακριτή, ελπίζω ο άνθρωπος να μην πάθει τίποτε, γιατί οι παρεμβάσεις σας είναι κραυγαλέες και η ανάκριση βρίσκεται σε εξέλιξη. Και το λέω δημόσια, γιατί σε μια χώρα, στην οποία ο ίδιος ο Πρωθυπουργός δίνει εντολή παρακολούθησης υπουργών, του Αρχηγού του Στρατού, πολιτικού του αντιπάλου, δημοσιογράφων και η δικαιοσύνη δήθεν ανεξάρτητα, σπεύδει να πει ότι όλα είναι καλώς καμωμένα, φυσικά και έχουμε όλοι πάρα πολλούς λόγους να ανησυχούμε, πάρα πολλούς λόγους, κύριε Φλωρίδη, που θα μου πείτε για το πολίτευμα, εσείς που στηρίζετε τη συγκάλυψη της υπόθεσης των υποκλοπών. Εσείς που στηρίζετε έναν Πρωθυπουργό που παρακολουθούσε Υπουργό της κυβέρνησής του και δεν ξέρουμε ακόμη γιατί και παρακολουθούμε τον ίδιο αυτό Υπουργό, τον κύριο Χατζηδάκη, έμφοβο και έντρομο να μη ζητάει ούτε εξηγήσεις για το τι συνέβη.

Θα μου επιτρέψετε να σας πω ότι αυτό το οποίο επιδιώκεται είναι άλλη μια συγκάλυψη. Επιδιώκεται ξεκάθαρα να κλείσει άρον άρον η ανάκριση χωρίς να κληθούν όλοι οι κατηγορούμενοι, γιατί τώρα, όπως ξέρετε, καλούνται κατηγορούμενοι που έχουνε τεράστιες ευθύνες, όπως η ΡΑΣ, όπως οι κατηγορούμενοι για τις παραβιάσεις της Σύμβασης 717 και δεν έχει ακόμη κληθεί ο κύριος Καραμανλής.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ελπίζω να καταλαβαίνετε ότι κατηγορείτε τον ανακριτή τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Όχι, καθόλου.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Λοιπόν, δύο πράγματα κάνετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Μη μου κουνάτε το δάχτυλο, κύριε Φλωρίδη και μη με διακόπτετε, γιατί προηγουμένως…

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Πρώτον, θα μεταφέρουμε στη Λάρισα…

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Παρακαλώ, όχι διάλογο, μέχρι να ολοκληρωθεί το θέμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Προηγουμένως είπατε ότι δεν με διακόψατε και στη συνέχεια σπεύσατε να με διακόψετε.

Στον κύριο ανακριτή είπα ότι σίγουρα κάποια στιγμή θα έρθει σε δίλημμα από τις πιέσεις και θα κριθεί όπως κρινόμαστε όλοι και η συνείδηση η δικαστική κρίνεται από το πώς θα λύσει αυτό το δίλημμα και αντιλαμβάνομαι από τις εξόφθαλμες πιέσεις που ασκείτε πόσο αδυσώπητη είναι η διάθεσή σας να παρέμβετε στο έργο του ανακριτή. Αφήστε λοιπόν, την ανάκριση να εξελιχθεί, χωρίς πρωθυπουργικές παρεμβάσεις για το πότε θα τελειώσει και πότε θα γίνει η δίκη. Αφήστε τον ανακριτή να κάνει όλα όσα εμπίπτουν στην αρμοδιότητά του, χωρίς να προκαταλαμβάνετε ότι η δίκη θα γίνει από το δικαστήριο που εσείς επιλέξατε και όχι από το αρμόδιο δικαστήριο και μην κομπάζετε την ώρα που είστε εκτεθειμένοι και εσείς και συγκεκριμένα εισαγγελικά πρόσωπα και η Ένωση Εισαγγελέων, την ώρα που είστε εκτεθειμένοι για συνεργασίες, μην κομπάζετε ότι φροντίσατε να κρίνει την υπόθεση ένας και μόνος εισαγγελέας, αντί το τριμελές όργανο του Συμβουλίου, γιατί απλώς ομολογείτε τις παρεμβάσεις τις οποίες κάνετε και για τις οποίες αποκλείεται να σιωπήσω και να σιωπήσουμε, όσες προσβολές και αν δεχθούμε. Σας διαβεβαιώ, έχω αποδείξει ότι δεν πρόκειται να με ανασχέσουν ούτε ο κακοποιητικός λόγος ούτε οι ύβρεις ούτε οι συκοφαντίες, ούτε αυτού του είδους το μπούλινγκ με χαρακτηρισμούς και προσωπικές επιθέσεις, γιατί είναι υπέρτερο στη συνείδησή μου το καθήκον να υπερασπιστώ τους ανθρώπους, τα θύματα και την πραγματική δικαιοσύνη, όχι την ποδηγετούμενη, που εσείς επιθυμείτε. Αυτό κάνει η Πλεύση Ελευθερίας και μην ενοχλείστε όταν λέω ότι μιλώ στο όνομα ολόκληρης της αντιπολίτευσης και της κοινωνίας, δεν αντιποιούμαι κάτι...

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Παρακαλώ, ολοκληρώστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ):** Ολοκληρώνω, κύριε Καππάτε, ολοκληρώνω.

Εκφράζω αυτό που προσπαθείτε εσείς να κατασιγάσετε, είναι καταγεγραμμένες οι θέσεις της Αντιπολίτευσης, όπως είναι καταγεγραμμένη η οργή και η αντίδραση της κοινωνίας.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία-Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Τζανακόπουλος Δημήτριος, Αποστολάκης Γεώργιος, Ρούντας Γεώργιος, Δημητριάδης Πέτρος, Κόντης Ιωάννης, Καραγεωργοπούλου Ελένη, Κωνσταντοπούλου Ζωή, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Απλώς θέλω να πω ότι από τη σημερινή παρέμβαση της κυρίας Κωνσταντοπούλου έχουν αναδειχθεί τρία πράγματα. Πρώτον, κατηγορεί ευθέως τον ανακριτή ότι είναι ευεπίφορος σε πιέσεις - καταγράφεται αυτό - χωρίς κανένα στοιχείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Ότι εσείς τον πιέζετε, κύριε Φλωρίδη. Κατηγορώ εσάς, μην κάνετε ότι δεν καταλαβαίνετε, εσάς και τον Πρωθυπουργό κατηγορώ, ότι ασκείτε πιέσεις και επιχειρείτε παρεμβάσεις, μην παραποιείτε αυτά που λέω, εσάς κατηγορώ, απαντήστε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Υπάρχουν τα πρακτικά. Το δεύτερο είναι το εξής, ότι δεν θέλετε με τίποτα η δίκη να ξεκινήσει και το τρίτο, που πρέπει να μάθουν οι συγγενείς των θυμάτων, είναι ότι θέλετε η δίκη να μη γίνει στη Λάρισα και να γίνει στην Αθήνα.

Λοιπόν, αυτά είναι τα τρία συμπεράσματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Αυτές είναι οι δικές σας παραποιητικές ερμηνείες, κατά το δοκούν, γιατί δεν θέλετε η δίκη να περιλάβει όλους τους κατηγορούμενους, άρα και τα μέλη της Κυβέρνησης και δεν θέλετε να δικαστεί από το αρμόδιο δικαστήριο, αλλά από ελεγχόμενο.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Ευχαριστούμε, κυρία Πρόεδρε. Κύριε Υψηλάντη, έχετε τον λόγο.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):** Ο Κανονισμός της Βουλής δεν προβλέπει, την ώρα της Επιτροπής, να έρχεται Πρόεδρος Κόμματος και να αρχίζει την ανάλυση θεμάτων, ξένων προς το νομοσχέδιο.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Είναι μέλος της Επιτροπής και Πρόεδρος Κοινοβουλευτικής ομάδας, μπορεί να πάρει τον λόγο.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):** Εδώ αυτό το πράγμα είναι θέμα, πέραν του σεβασμού προς τους συναδέλφους βουλευτές, είναι και θέμα τήρησης του Κανονισμού της Βουλής, τον όποιο Κανονισμό η κυρία Κωνσταντοπούλου συστηματικά παραβιάζει, συστηματικά παραβιάζει. Κάποιος, επιτέλους, από τα Προεδρεία εδώ στη Βουλή, πρέπει να το δει το θέμα σοβαρά.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Είναι και θέμα, ξέρετε, προσωπικό του κάθε ομιλητή, δεν μπορούμε να παρεμβαίνουμε, ούτε να κλείνουμε μικρόφωνο, κάνουμε συστάσεις, από εκεί και πέρα, είναι και θέμα του κάθε ομιλητή.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):** Μα δεν γίνεται, κάθε φορά η κυρία Κωνσταντοπούλου να έρχεται και να κάνει τα ίδια και τα ίδια.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η Ειδική Αγορήτρια της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», η κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Πάντως κύριε Υπουργέ, ανεξάρτητα από το πώς αυτοαναγορεύεται ο καθένας, από τη δική σας πλευρά, από την πλευράς της Κυβέρνησης, θα έπρεπε να κρατάει πιο χαμηλά τους τόνους για όταν συζητάμε για ένα έγκλημα με τόσα θύματα που είναι υπό διερεύνηση και να μην κρύβεστε πίσω από τις διαδικασίες της Βουλής, που καλώς ή κακώς, με βάση τους συσχετισμούς, ευνοούν το να θάβονται τα θέματα. Δεν αθωώθηκε κανένας υπουργός επειδή οι συσχετισμοί είναι τέτοιοι, τουλάχιστον όχι στη συνείδηση του λαού που μιλάει για έγκλημα και το κλείνω εδώ το θέμα, για να μην ξεφύγουμε.

Σε σχέση με το νομοσχέδιο, βεβαίως δεν μας ξενίζει, το ότι και από τη μεριά του Υπουργείου, όπως βέβαια έκανε και ο Πρωθυπουργός και στην ομιλία του στη ΔΕΘ, όπως και στη συνέντευξή του - από την οποία βεβαίως παρεμπιπτόντως, για ακόμη μια φορά ξεδιάντροπα αποκλείστηκε από τη διαδικασία των ερωτήσεων ο «ΡΙΖΟΣΠΑΣΤΗΣ» για δεύτερη συνεχόμενη χρονιά, δεν ξέρω τι φοβάται ο κ. Πρωθυπουργός - δεν μας ξενίζει, λοιπόν, το ότι προσπαθείτε να αντιστρέψετε την πραγματικότητα και αυτό που παρουσιάζετε, μια πλήρη ετοιμότητα για να εφαρμοστεί ο νέος δικαστικός χάρτης και μια πλήρη ετοιμότητα, ότι η όλη μεταρρύθμιση κινείται σε θετική κατεύθυνση και αποτελεί εκσυγχρονισμό της Δικαιοσύνης, μάλλον απέχει πάρα πολύ από αυτό που και καταλαβαίνει ο κάθε εμπλεκόμενος με τη Δικαιοσύνη, ο ίδιος ο λαός και οι εργαζόμενοι σε αυτήν και από αυτό, που όσο κι αν το υποβαθμίσατε στην καταληκτική σας τοποθέτηση, κύριε Υφυπουργέ στην τελευταία συνεδρίαση για τις παρεμβάσεις των Φορέων, δεν μπορεί να κρυφτεί η ανησυχία που εκφράστηκε και για την μη ετοιμότητα, για την αγωνία που εκφράστηκε, κατά πόσο υπάρχει κίνδυνος για την ίδια την ασφάλεια του Δικαίου, για κίνδυνο ερημοδικιών κλπ. και την ίδια την πίεση του Προσωπικού και των δικαστικών υπαλλήλων και την αγωνία που εξέφρασαν, κατά πόσο μπορεί να γίνει, με δεδομένη την τραγική υποστελέχωση και αυτή την κατάσταση που υπάρχει στις υποδομές.

Συγκεκριμένα, μίλησαν, δεν ελήφθη καν υπόψη η κατάσταση που επικρατεί και τα δεδομένα που επικρατούν στη δικαιοσύνη για να προχωρήσετε σε αυτές τις αλλαγές, που κατά τη γνώμη μας, σε κάθε περίπτωση είτε ήσασταν είτε δεν ήσασταν έτοιμοι, είναι προς αντιδραστική κατεύθυνση. Δεν ευνοούν προφανώς κανέναν, τις λαϊκές υποθέσεις τουλάχιστον, οι καταργήσεις δικαστηρίων και οι συγχωνεύσεις. Και βεβαίως, μια σειρά προβλήματα εκφράζονται και στην λειτουργία, όπως την περιέγραψαν και οι δικαστικοί υπάλληλοι και οι δικηγόροι για τα προβλήματα που υπάρχουν ακόμα και από τις ελλείψεις στην υποδομή. την ψηφιοποίηση κλπ., αλλά προβλήματα που έχουν εκφραστεί και από τους ίδιους τους δικαστικούς λειτουργούς, με μια αντιπαράθεση που κατά τη γνώμη μας κακώς δημιουργήθηκε, και δημιουργήθηκε ακριβώς από τον ίδιο τον προβληματικό χαρακτήρα της ενοποίησης., ένας γόρδιος δεσμός που σε κάθε περίπτωση είτε έτσι είτε τέλος λυθεί, είναι σε βάρος των ίδιων των εμπλεκομένων, των λειτουργών της δικαιοσύνης.

Και βεβαίως, δεν μας ξενίζει το ότι επιλέξατε να μην απαντήσετε σε συγκεκριμένα ερωτήματα παρότι παρουσιάζετε μια μαγική εικόνα για το πώς είστε σε ετοιμότητα να προχωρήσετε το δικαστικό χάρτη, ακόμη και σε ερωτήματα που σας κάναμε για μεγαλεπήβολα σχέδια του Υπουργείου, όπως για παράδειγμα για το νέο δικαστικό μέγαρο, πίσω από τον Άρειο Πάγο, που έχει προ πολλού εξαγγελθεί και προς το παρόν αγνοείται η εξέλιξή του. Αλλά δεν περιμέναμε να λύσετε, αν θέλετε να έχετε λύσει αυτά τα μεγάλα, πριν από την έναρξη του δικαστικού έτους. Όμως δεν μπορεί να μη λύνετε ούτε τα μικρά, όπως για παράδειγμα για να μην αναφερθώ αναλυτικά, γιατί αναπτύχθηκε πριν και ο προβληματισμός από τη συνεδρίαση της Ολομέλειας των δικηγορικών συλλόγων, όμως όταν δεν έχετε λύσει ακόμα και το πολύ απλό, αυτό των νέων γραμματείων για τις νόμιμες κατώτατες αμοιβές. Πόσο μάλλον βέβαια για τα πιο σοβαρά ζητήματα.

Ακόμα, εμείς συνεχίζουμε να εκφράζουμε τον προβληματισμό και για άλλα ζητήματα. Θα πούμε βεβαίως και πιο αναλυτικά και στην Ολομέλεια. Όμως δεν μπορεί να αγνοείται το γεγονός ότι και για τα ζητήματα για παράδειγμα της δικαστικής προστασίας και των ένδικων μέσων, τα ζητήματα της έφεσης κλπ., ναι μεν απάντησε ο Υπουργός ότι μια τέτοια επιλογή υπάρχει και στα ποινικά, το να δικάζονται σε δεύτερο βαθμό από ομόβαθμους Δικαστές ή τριμελή σύνθεση, όμως δεν σημαίνει σε καμία περίπτωση ότι στην πραγματικότητα μιλάμε για υποδεέστερη δικαστική προστασία όταν χάνεται αυτή η δυνατότητα να εξετάζεται σε δεύτερο βαθμό μια υπόθεση από ανώτερο, από δευτεροβάθμιο δικαστήριο. Πολύ περισσότερο, όταν είναι δεδομένο ότι σε πολλές επαρχίες, σε πολλά επαρχιακά δικαστήρια, λόγω και του αριθμού των υπηρετούντων δικαστών, δεν είναι καθόλου απίθανο να υπάρχει πρόβλημα στη δίκη, στην κατεύθυνση δίκη, όταν για παράδειγμα, για να δημιουργηθεί η πολυμελής σύνθεση, πολλοί από τους Ειρηνοδίκες ενδεχομένως να έχουν δικάσει και στο πρώτο βαθμό, επομένως, να υπάρχουν και τέτοιου είδους ζητήματα.

Επίσης, επισημαίνουμε μια έλλειψη που έχει σημειωθεί, σε σχέση με την αρμοδιότητα για την κατεύθυνση δίκης, στις περιπτώσεις όπου το αντικείμενο της διαφοράς δεν είναι αποτιμητό σε χρήμα. Πρέπει να προστεθεί αυτό στη διάταξη στο άρθρο 6, δεν περιλαμβάνεται αυτή τη στιγμή, να υπάγεται στην αρμοδιότητα του Μονομελούς Εφετείου. Τέτοια παραδείγματα, είναι οι διαφορές μεταξύ συνιδιοκτητών κ.λπ., που δεν είναι αποτιμητές σε χρήμα, επομένως, πρέπει να μπουν και αυτά τα ζητήματα στο κείμενο του νόμου.

Κύριε Πρόεδρε, δεν θα μπω σε άλλα θέματα. Θα μπορούσα να κάνω κι άλλες επιμέρους παρατηρήσεις, εμείς, όμως, επιμένουμε να εκφράζουμε την αντίθεσή μας με την ίδια την εφαρμογή και τη λειτουργία του δικαστικού χάρτη και γι’ αυτό, βεβαίως, δεν θα μπορούσε να ήταν θετική η ψήφος μας. Δεν θεωρούμε ότι είναι ένα, απλά, τεχνικής φύσεως νομοσχέδιο. Εξάλλου, έχετε προαναγγείλει, ότι με βάση αυτή την κεντρική αλλαγή που κάνατε, στην πραγματικότητα, θα πάτε να αλλάξετε το σύνολο των διαδικασιών στην πολιτική δίκη, πράγμα, που εμείς, σε καμία περίπτωση δεν θεωρούμε ότι αυτές θα λειτουργήσουν προς όφελος και για επιτάχυνση όπως, δήθεν, επικαλείστε, των λαϊκών υποθέσεων.

Είναι ενδεικτικό, βεβαίως, το μπάχαλο που έχει δημιουργηθεί αυτή τη στιγμή, σε σχέση με τις δικασίμους κ.λπ.. - κατά πόσον αυτά όλα τα βαφτίζετε αναβάθμιση της ποιότητας της δικαιοσύνης - και με τις διάφορες εκπτώσεις, βεβαίως, που αναγκάζεστε να κάνετε για να προλάβετε τα ασφυκτικά χρονικά περιθώρια, που δεν τα έθεσε κανείς άλλος, παρά το Ταμείο Ανάκαμψης και οι χρόνοι εκτέλεσης των αντιλαϊκών προαπαιτούμενων.

Κλείνω με ένα σχόλιο. Ο κύριος Υφυπουργός, στην τελευταία του παρέμβαση, προσπάθησε να παρουσιάσει τις διατάξεις που υπάρχουν στο νομοσχέδιο και αφορούν τις διευκολύνσεις για την εκτέλεση των πλειστηριασμών, που είναι ηλίου φαεινότερο, ότι γίνονται κατ’ επιταγή και κατ’ εντολή των απαιτήσεων των funds - δεν είναι εξάλλου κρυφή ούτε η αρθρογραφία, που τα έχει περιγράψει όλο το καλοκαίρι αυτά τα ζητήματα γύρω από την εκτέλεση των πλειστηριασμών - και σπεύδει, βέβαια, η Κυβέρνηση να ικανοποιήσει αυτά τα αιτήματα.

Είναι μια συνειδητή επιλογή, όμως, τουλάχιστον, μην προκαλείτε, λέγοντας μας ότι, δήθεν, σας πήρε ο πόνος, για να μπορούν να εκτελούν οι εργαζόμενοι τις δικαστικές αποφάσεις για να πάρουν τα δεδουλευμένα τους και δήθεν, γι’ αυτές τις υποθέσεις κόπτεσθε και επιδιώκετε να επιταχύνετε τους πλειστηριασμούς, όταν, πραγματικά, υπάρχει ένας ορυμαγδός αυτή τη στιγμή στην κοινωνία με πλειστηριασμούς της λαϊκής στέγης. Ο κόσμος πραγματικά αγωνιά και βρίσκεται υπό την απειλή των εκβιασμών των funds και των διαφόρων εκπροσώπων τους.

Ο κύριος Υπουργός, όμως, δεν είπε μια κουβέντα ούτε για συγκεκριμένες καταγγελίες που κάναμε και για συγκεκριμένες πρακτικές που ακολουθούνται και στην γνωστή υπόθεση με την οικογένεια του αθλητή με αναπηρία στα Σεπόλια, τη στιγμή, βεβαίως, που είστε πλήρως ευθυγραμμισμένοι με άλλου είδους απαιτήσεις. Αν πραγματικά είχατε έγνοια για τους εργαζόμενους και τις απαιτήσεις τους, θα ήταν και διαφορετική η στάση σας και σε άλλες υποθέσεις που πετάνε στον δρόμο εκατοντάδες εργαζόμενους, όπως το πολύ κραυγαλέο παράδειγμα της ΛΑΡΚΟ.

Επίσης, συνολικά, σχετικά με τις αλλαγές που επέρχονται και τα άρθρα που αφορούν τη δικαστική αστυνομία, εμείς τοποθετούμαστε αρνητικά, γιατί σε κάθε περίπτωση, έχουμε διαφωνία με τον ίδιο τον ρόλο και την κατασταλτική λειτουργία αυτού του θεσμού, τον οποίο και έχουμε καταψηφίσει.

Τα υπόλοιπα θα τα πούμε στην Ολομέλεια. Εννοείται, ότι εμείς, επί της αρχής, καταψηφίζουμε το νομοσχέδιο.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Αποχώρησε από την Αίθουσα ο Ειδικός Αγορητής της Κ.Ο. «Ελληνική Λύση – Κυριάκος Βελόπουλος», ο κ. Βασίλειος Γραμμένος. Αν έρθει μέχρι να τελειώσει η Επιτροπή, θα πάρει τον λόγο.

Τον λόγο έχει ο Ειδικός Αγορητής της Κ.Ο. «Νέα Αριστερά», κ. Δημήτριος Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, θα είμαι πολύ σύντομος. Ένα σχόλιο μόνο για την αντιπαράθεση που έγινε πριν, Κύριε Υπουργέ, σε σχέση με το έγκλημα των Τεμπών.

Κύριε Υπουργέ, εχθές ο κ. Μητσοτάκης νομίζω ότι στη σχετική απάντηση που έδωσε σε ερώτηση δημοσιογράφου για τη δίκη των Τεμπών, είπε επί λέξει ότι η δίκη, πρέπει να ξεκινήσει πριν από το τέλος του έτους. Αυτό, όπως καταλαβαίνετε είναι ευθεία, ευθύτατη παρέμβαση στο έργο της δικαιοσύνης με δεδομένο ότι η ανάκριση ακόμη, δεν έχει ολοκληρωθεί και σήμερα, διαβάζουμε στον Τύπο ότι υπάρχουν αιτήματα από την μεριά των συγγενών, αλλά και καταγγελίες ότι πάρα πολλοί επιζώντες, δεν έχουν κληθεί να καταθέσουν από τον αρμόδιο ανακριτή.

Επομένως, δεν ξέρω με ποια ιδιότητα ο κ. Μητσοτάκης παραπέμποντας, μάλιστα και σε δικές σας δηλώσεις εκφράζει την προτροπή, η δίκη να ξεκινήσει πριν από το τέλος του έτους. Αυτό το οποίο θα μπορούσε να πει η Κυβέρνηση είναι, ότι εφόσον κλείσει η ανάκριση θα είμαστε τεχνικά έτοιμοι, να εκκινήσει η διαδικασία. Πέραν αυτού ουδέν. Ούτε προτροπές μπορείτε να κάνετε, ούτε δεοντικές επικλήσεις, πρέπει να ξεκινήσει πριν από το τέλος του έτους. Ποιος το ορίζει αυτό; Από πού κι ως πού είναι ρόλος της Κυβέρνησης, να λέει πότε πρέπει να ξεκινήσει μια δίκη;

Επομένως, η αντιπολίτευση απολύτως δικαιούται να σας εγκαλέσει για απόπειρα παρέμβασης στη δικαιοσύνη, με δεδομένο, ότι δεν έχει κλείσει η ανάκριση. Και θα ήθελα να απαντήσω επ αυτού κύριε Υπουργέ. Εσείς, θεωρείτε ότι η Κυβέρνηση έχει το δικαίωμα να προτρέπει τους δικαστές, να λειτουργήσουν πιο γρήγορα για να ξεκινήσει η δίκη, όταν θέλει η Κυβέρνηση; Ανεξαρτήτως όλων των υπολοίπων, θεωρείται ότι ήταν ορθή αυτή η απάντηση την οποία έδωσε ο Πρωθυπουργός θεσμικά;

Εν πάση περιπτώσει, ο λόγος της βιασύνης του Πρωθυπουργού ποιος είναι;

Όταν ξαναλέω, ότι υπάρχουν καταγγελίες και αντιδράσεις από συγγενείς ανθρώπων οι οποίοι έχουν επιζήσει από την τραγωδία ότι δεν έχουν κληθεί για να καταθέσουν από τον αρμόδιο ανακριτή. Όλα αυτά, δεν είναι ζητήματα που προκαλούν εύλογες απορίες και δεν νομιμοποιούν την αντιπολίτευση, να θέτει ερωτήματα στον αρμόδιο Υπουργό; Νομίζω, ότι είναι αυτονόητο.

Σε ό,τι αφορά το νομοσχέδιο, έχει εξαντληθεί η συζήτηση. Εμείς από την πρώτη στιγμή έχουμε εκφράσει την κάθετη αντίθεσή μας και με το ν.5108/2024, για τους δικαστικούς χάρτες. Έχουμε εξηγήσει ότι εξυπηρετεί μια νεοφιλελεύθερη στρατηγική περικοπής δαπανών και συγκέντρωσης δικηγορικής ύλης, για να εξυπηρετηθούν συγκεκριμένα οικονομικά συμφέροντα, στο πλαίσιο αυτής της οικονομικής και θεσμικής πολιτικής, την οποία ακολουθεί η Κυβέρνηση. Θα καταψηφίσουμε το νομοσχέδιο και θα αναπτύξουμε αναλυτικά τη θέση μας για άλλη μια φορά στην Ολομέλεια. Αυτή τη στιγμή δεν νομίζω ότι έχει κάποιο νόημα, να επαναλάβω πράγματα τα οποία έχουμε πει και κατά την πρώτη ανάγνωση, αλλά και κατά την διάρκεια της κατ’ άρθρον συζήτησης. Καλό είναι να μην επαναλαμβανόμαστε στο βαθμό μάλιστα που από τη μεριά της Κυβέρνησης, δεν υφίσταται και κάποια διάθεση, να αποσυρθεί ή να αλλάξει στις βασικές του κατευθύνσεις το νομοσχέδιο. Η θέση μας είναι αρνητική και θα την αναπτύξουμε περαιτέρω αύριο στη διαδικασία της Ολομέλειας. Σας ευχαριστώ, πολύ.

**ΠΑΝΑΓΗΣ ΚΑΠΠΑΤΟΣ(Αντιπρόεδρος της Επιτροπής):** Η Ειδική Αγορήτρια από την Κοινοβουλευτική Ομάδα «Πλεύση Ελευθερίας - Ζωή Κωνσταντοπούλου», η κυρία Καραγεωργοπούλου, μας ενημέρωσε ότι, για προσωπικό σοβαρό θέμα, δεν θα μπορέσει να παραστεί σήμερα στην Επιτροπή.

Τον λόγο έχει ο κύριος Πέτρος Δημητριάδης, Ειδικός Αγορητής της Κ.Ο. «ΣΠΑΡΤΙΑΤΕΣ».

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Υπουργέ, κυρίες και κύριοι συνάδελφοι Βουλευτές, θα είμαι και εγώ με τη σειρά μου σύντομος, γιατί τα περισσότερα τα είχαμε αναλύσει στις προηγούμενες Συνεδριάσεις της Επιτροπής.

Εμείς, από την πρώτη στιγμή, είχαμε διατυπώσει σοβαρές επιφυλάξεις όταν είχε έρθει προς ψήφιση ο Δικαστικός Χάρτη, τον οποίο κατά ψηφίσαμε για το κατά πόσον το Δικαστικό Σύστημα στην Ελλάδα, είναι έτοιμο να υποδεχθεί αυτή την βαπτιζόμενη μεταρρύθμιση από την Κυβέρνηση.

Είχαμε πει, λοιπόν, τότε και το λέμε και σήμερα, πως δεν υπάρχει ετοιμότητα των Δικαστών μας στην Ελλάδα, για μια τέτοια είδους αλλαγή και μάλιστα, την ανησυχία μας την είχαν συμμεριστεί οι τότε Φορείς και τη συμμερίζονται και σήμερα.

Μάλιστα, να τονίσω ό,τι λίγες μέρες πριν ξεκινήσει το Δικαστικό Έτος, η Κυβέρνηση έρχεται να μας φέρει ένα νέο νομοσχέδιο, το οποίο ουσιαστικά έχει τη μορφή οιωνοί εφαρμοστικού νόμου, του νέου Δικαστικού Χάρτη, με το οποίο επιχειρείται μία σειρά από αλλαγές στον τρόπο να το πω έτσι, στους Κώδικες Πολιτικής Δικονομίας στον Κώδικα Οργανισμού και Κατάστασης, οι οποίες κατά την άποψή μας είναι πλήρως βεβιασμένες, δείχνουν πραγματικά ότι υπάρχει μια αποσπασματικότητα και μια προχειρότητα στην μεταρρύθμιση και ουσιαστικά δείχνει και ένα προβληματισμό της Κυβέρνησης ότι ουσιαστικά, δεν υπάρχει πλήρης ετοιμότητα.

Μάλιστα, θέλω να τονίσω ότι δεν μπορώ να καταλάβω, πώς σχετίζονται με την ταχύτητα στην απονομή Δικαιοσύνης, να γίνεται να το πω έτσι, αλλαγή ουσιαστικά στον τρόπο ενημέρωσής των υπάλληλων του Πλειστηριασμού από τον Δικαστικό Επιμελητή.

Όπως, θα πρέπει να δίνει νέα στοιχεία και πιο πλήρη στοιχεία, δεν μπορώ να καταλάβω, πώς σχετίζεται με την επιτάχυνση της Δικαιοσύνης το γεγονός ότι όταν έχουμε αναγκαστικό Δημόσιο Πλειστηριασμό, ο υπερθεματιστής απαλλάσσεται από οφειλές σε ΔΕΚΟ.

Δεν ξέρω, για ποιο λόγο γίνεται αυτό, κατά παρέκκλιση του Δικαίου που λέει ότι Ειδικός Διάδοχος θα πρέπει να οφείλει, να εξακολουθεί να οφείλει προς ΔΕΚΟ και δεν μπορώ να καταλάβω πώς σχετίζεται με την ταχύτητα της απονομής της Δικαιοσύνης το γεγονός ότι ουσιαστικά αποκλείεται η υποχρέωση φυσικής παρουσίας των Δικηγορικών Συλλόγων, των οικείων ενώσεων Δικαστικών και Εισαγγελέων, αλλά και των οικείων Συνδικαλιστικών Φορέων, στην περίπτωση συγχώνευσης, κατάργησης Δικαστηρίων και πως, για ποιο λόγο, γίνεται μόνο με υπόμνημα και δεν υπάρχει υποχρέωση φυσικής παράστασης, φυσικής παρουσία τους, ενώπιον της Ολομέλειας του Συμβουλίου της Επικρατείας;

Πως σχετίζονται όλα αυτά εδώ, με την επιτάχυνση, στην απονομή της Δικαιοσύνης; Είναι, πράγματα, τα οποία είναι παντελώς άσχετα.

Επίσης, να πω ότι, όπως είδαμε και στην ακρόαση των Φορέων, το λέμε, το ακούσαμε και το ακούσαμε και στο Δικαστικό Χάρτη, το λέμε και σήμερα, δεν συμμερίζεστε, τουλάχιστον η πλειοψηφία, τη βεβαιότητα του Υπουργείου Δικαιοσύνης ότι, από τις 16 Σεπτεμβρίου, θα λειτουργούν όλα εύρυθμα και ότι όλα θα πάνε καλώς.

Αντιθέτως, είδαμε πάρα πολλές ανησυχίες, αναφορικά με την εφαρμογή του νέου Δικαστικού Χάρτη, από τις 16 Σεπτεμβρίου, είδαμε να αναδιατυπώνονται πάρα πολλές επιφυλάξεις για το κατά πόσον θα υπάρξει εύρυθμη λειτουργία των Δικαστηρίων και δεν θα υπάρξει αναρχία, να το πω έτσι και δεν θα υπάρξει απορρύθμιση.

Επίσης, να πω, είδαμε και πάρα πολλές επιφυλάξεις, από τους αρμόδιους Φορείς, όχι από την Αντιπολίτευση, για το κατά πόσον θα υπάρξει επιτάχυνση ή περαιτέρω επιβράδυνση της Δικαιοσύνης.

Αυτά, τα είπαν οι Φορείς, δεν τα λέμε εμείς, τα κόμματα της Αντιπολίτευσης και μάλιστα να πω ότι το γεγονός όλα τα κόμματα της Αντιπολίτευσης, παρά τις ιδεολογικές διαφωνίες και πάρα το γεγονός ότι έχουμε διαφωνίες σε πάρα πολλά ζητήματα, επιμέρους ζητήματα και ιδεολογικά, ταχθήκαμε εναντίον, σημαίνει πως όντως υπάρχει ένα σοβαρό πρόβλημα, όσον αφορά για την εφαρμογή αυτού του νομοσχεδίου.

Τέλος, θα ήθελα να πω και το εξής. Επειδή, ειπώθηκε, για το «έγκλημα», να το πω, για τη δήλωση του Πρωθυπουργού. Θα ήθελα να πω ότι, επειδή ειπώθηκε πως θα πρέπει, πράγματι, θα πρέπει, να αφήσουμε να πιέσει τις ανακριτικές αρχές, από την διερεύνηση της υπόθεσης.

Δεν μπορώ, όμως, παρά, να μην σχολιάσω ότι μου έκανε άσχημη εντύπωση το γεγονός να ακούω τον Πρωθυπουργό να λέει πως, θα πρέπει η δίκη να ξεκινήσει μέχρι το τέλος του έτους, δηλαδή να θέτει ένα χρονικό περιθώριο.

Θέλω να ρωτήσω, αυτό δεν θεωρείται όμως, ένα είδος, να το πω έτσι, παρέμβαση στη Δικαιοσύνη; Το έχουν πει και άλλοι συνάδελφοι. Κατά την άποψη μου, θεωρώ πως θα έπρεπε ο Πρωθυπουργός, όπως κάθε Πρωθυπουργός, να λέει ότι κοιτάξτε, οι Δικανικές και οι Δικαστικές Αρχές θα κρίνουν, θα στηρίξουν το έργο τους, όπως πρέπει και θα ξεκινήσει η δίκη όταν θεωρούν αυτές ότι είναι κατά την άποψη τους έτοιμο το υλικό.

Δεν ξέρω, για ποιον λόγο, θα πρέπει να θέτουμε χρονικά περιθώρια σε μια τόσο πολύ κρίσιμη δίκη και ειδικά σε περιπτώσεις που υπάρχουν και πενήντα εφτά θύματα και πάρα πολλοί συγγενείς, διατυπώνουν σοβαρές διαμαρτυρίες;

Εγώ, θεωρώ, πως κανένας από εμάς δεν πρέπει να θέτει χρονικά περιθώρια και δεν θα πρέπει να προκαταβάλει την απονομή της Δικαιοσύνης και την κρίση της Δικαιοσύνης και θα πρέπει να αφήσουμε την Δικαιοσύνη ανεπηρέαστη να πράξει το έργο της.

Καλό, θα ήταν λοιπόν, να μην θέτουμε χρονικά περιθώρια, οι ανακριτικές διαδικασίες ας κλείνουν, όπως θέλουν και ας προχωρήσει η ανάκριση με τον τρόπο που θέλουν και με τον τρόπο που πρέπει και όποτε υπάρξει, το ανάλογο, έχει συμπληρωθεί η ανάκριση, ας ξεκινήσει η δίκη όποτε θεωρήσουν οι Ανακριτικές Αρχές ό,τι είναι σωστό.

Δεν χρειάζονται δηλώσεις του τύπου, «Πρέπει να ξεκινήσει μέχρι το τέλος του έτους, πρέπει να ξεκινήσει μέχρι την τάδε ημερομηνία», δεν χρειάζονται χρονικά περιθώρια.

Είναι μία δίκη πάρα πολύ κρίσιμη και, κατά την άποψη μας, καλό θα ήταν να μην υπάρχει κάποια - να το πω έτσι - τέτοιου είδους δήλωση.

Αυτά είχα να πω. Εμείς δεν προκαταβάλλουμε κανενός την ενοχή, ούτε όμως προκαταβάλλουμε και κανενός την αθώωση. Καλό θα ήταν να αφήσουμε τη δικαστική εξουσία ανεπηρέαστη.

Αυτά είχα να πω, τα υπόλοιπα στην Ολομέλεια.

Ευχαριστώ πάρα πολύ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε. Να πω κι εγώ μερικά προκαταρκτικά που ακούστηκαν:

Πρώτον, όσον αφορά στη δίκη των Τεμπών, τι είπε ο Πρωθυπουργός; Έχουμε υπόψη τις συνεχείς καταδίκες που έχει η χώρα μας από τη βραδεία απονομή της δικαιοσύνης; Τι είπε; Καλό θα είναι - ευχή εξέφρασε, επιθυμία, προτροπή, δεν είναι κακό - να τελειώσει η δίκη το συντομότερο δυνατό. Αυτό δεν θέλει και η κοινή γνώμη; Από πού ως πού είναι κακό αυτό; Αντίθετα, η διαιώνιση μιας τέτοιας υπόθεσης μπορεί να αποσκοπεί σε παρέμβαση, ούτως ώστε να αποτραπούν τυχόν ευθύνες.

Άρα, λοιπόν, δεν μπορεί, από τη μια μεριά, να ζητάμε – ειδικά σε πολύκροτες υποθέσεις - να τελειώνουν γρήγορα και, από την άλλη, να αποδίδουμε ευθύνες στον Πρωθυπουργό. Ο οποίος Πρωθυπουργός, τι είπε; Αυτό που είπαν όλοι οι Αρχηγοί στη δίκη για την «υπόθεση Μάτι», όταν είχε ξεκινήσει: Να τελειώσει γρήγορα. Δεν κατάλαβα.

Δεύτερον. Τι είπε ο Υπουργός Δικαιοσύνης, σήμερα; Ότι η υπόθεση οδηγεί στη Λάρισα. Αυτήν τη στιγμή, η ανάκριση, κυρίες και κύριοι συνάδελφοι, γιατί γίνεται; Γίνεται για μη πολιτικά πρόσωπα. Προσέξτε. Άρα, ποιο είναι αρμόδιο δικαστήριο; Καθ’ ύλην αρμόδιο δικαστήριο, σύμφωνα με την κατηγορία, είναι Τριμελές Εφετείο Κακουργημάτων. Κατά τόπο αρμόδιο, ποιο είναι; Το Εφετείο Λάρισας. Αυτό δεν κάνει ο Υπουργός; Ποια είναι η παρέμβαση που θέλει να γίνει αλλού η δίκη; Εάν υπάρξουν ευθύνες που προκύψουν από την προδικασία για ευθύνες πολιτικών προσώπων, βεβαίως τότε θα εφαρμόσουμε το νόμο περί Ευθύνης Υπουργών.

Και τρίτον. Ειπώθηκε θέμα ότι η Επιτροπή καθοδηγήθηκε από την πλειοψηφία, ούτως ώστε να μην αποδοθούν ευθύνες στον τότε αρμόδιο Υπουργό κύριο Καραμανλή. Να θυμίσω το συνδυασμό των διατάξεων 145, 31 και 29 του Κανονισμού της Βουλής. Η σύσταση των Εξεταστικών Επιτροπών γίνεται από την Ολομέλεια. Η συγκρότησή τους γίνεται από τον Πρόεδρο της Βουλής, ανάλογα με τη δύναμη των κομμάτων. Ποιοί συνθέτουν την Επιτροπή, ανάλογα με τη δύναμη των κομμάτων; Τα πρόσωπα από τους συναδέλφους που θα προτείνουν οι Αρχηγοί των κομμάτων. Αυτό έγινε. Η διαδικασία και τα λοιπά θέματα των αποφάσεων, ποιος τα αποφασίζει; Η πλειοψηφία. Ευτυχώς, στην Ελλάδα έχουμε την αρχή της πλειοψηφίας και η οποία, βεβαίως, στηρίζεται όχι μονάχα στις δημοκρατικές αρχές, αλλά και στη γενική αρχή της πλειοψηφίας της Κυβέρνησης που κυβερνάει.

Τώρα, όσον αφορά τα ζητήματα που ακούστηκαν, εδώ, για το νομοσχέδιο ότι είναι πρόχειρο και αυτά που διαβάσαμε ότι δεν θα μπορεί να λειτουργήσει. Κυρίως νομίζω, κυρίες και κύριοι συνάδελφοι, μια προσεκτική ανάγνωση του νομοσχεδίου φαίνεται ότι ρυθμίζει, έχει κανονιστικό χαρακτήρα κατά κανόνα. Ρυθμίζει ζητήματα απαραίτητα για το πώς θα μπορέσει να λειτουργήσει αυτή η πραγματικά μεγάλη τομή, η οποία έγινε στη δικαιοσύνη και την οποία όλοι όσοι ασχοληθήκαμε κατά το παρελθόν την υιοθετούσαμε.

Βέβαια, οι κανονιστικές διατάξεις δεν ρυθμίζουν αμέσως όλα τα ζητήματα, αλλά η πρακτική εφαρμογή τους δημιουργεί ζητήματα που χρήζουν περαιτέρω διατάξεις.

Και για να γίνω πιο σαφής, θα ήθελα να θυμηθείτε τι έγινε με τον εξωδικαστικό συμβιβασμό όταν καθιερώθηκε. Τι έγινε με τη διαμεσολάβηση και τι έγινε με τον Κώδικα Πολιτικής Δικονομίας. Πόσες φορές άλλαξαν από κυβερνήσεις – και της Νέας Δημοκρατίας τότε, αλλά και του ΣΥΡΙΖΑ αργότερα. Δεν κατάλαβα. Κανονιστικές διατάξεις είναι, βασικά. Θα προκύψουν προβλήματα, αλλά κάποτε πρέπει να αρχίσουμε.

Κύριε Υπουργέ, θα ήθελα να αναφέρω και άλλα θέματα, τα οποία είναι στο νομοσχέδιο. Βεβαίως το νομοσχέδιο είναι σωστό και ρυθμίζει καλά τα θέματα. Θα υπάρξουν προβλήματα και εδώ είμαστε να τα διορθώσουμε, κανονιστικά.

Θα ήθελα, όμως, να θέσω ένα θέμα που με απασχολούσε πάντοτε και ως Πρόεδρο της Ένωσης Δικαστών και Εισαγγελέων και ως Υπουργό αργότερα όσον αφορά το θέμα της ειδικής επετηρίδας, που μου δόθηκε η ευκαιρία να το συζητήσω και με τον κ. Υφυπουργό. Νομίζω ότι η άποψη ότι είναι αντισυνταγματική η μετέπειτα από την εφαρμογή του νόμου, δηλαδή, η επιστημονική άποψη που ακούγεται από τον Άρειο Πάγο, ότι μετά την εφαρμογή του νόμου, εφόσον οι Ειρηνοδίκες Γ΄ τάξης γίνονται Πρόεδροι Πρωτοδικών και η Β’ και η Δ΄ τάξη μπαίνουν ως απλοί Πρωτοδίκες, δεν προάγονται, προσέξτε, ονομάζονται, έχει διαφορά.

Άρα, αυτό δεν μπορούμε να πούμε ότι δεν μπορεί να γίνεται και στο μέλλον.

Αφού θα γίνει τώρα, γιατί δεν μπορεί ένας Ειρηνοδίκης Β΄ τάξεως που θα γίνει Πρωτοδίκης, αν περάσουν τα 16, 20 χρόνια να γίνει αυτός Πρόεδρος Πρωτοδικών, πολύ περισσότερο, που οι αρμοδιότητες είναι περίπου οι ίδιες, αφού θα εκδικάζει και εφέσεις κατά των αποφάσεων του τότε Ειρηνοδικείου ή του Μονομελούς Πρωτοδικείου;

Μάλιστα, δε, τότε επειδή έτυχε να είμαι άτυπα στην Επιτροπή για το άρθρο 88 του Συντάγματος, την ερμηνευτική δήλωση, το συζητήσαμε και επέμεινε η Ένωσή μας να μπει το τελευταίο εδάφιο, το οποίο αρχικά και ο κ. Βενιζέλος δεν το είχε σκεφτεί, αλλά, τελικά, το περάσαμε.

Τι έλεγε η ερμηνευτική δήλωση;

«Κατά την αληθή έννοια του άρθρου 88, επιτρέπεται η ενοποίηση του πρώτου βαθμού δικαιοδοσίας της πολιτικής δικαιοσύνης».

Εδώ σταματούσε αρχικά το σχέδιο και προσθέσαμε «και η ρύθμιση της υπηρεσιακής κατάστασης των δικαστικών λειτουργών του βαθμού αυτού, εφόσον προβλέπεται διαδικασία κρίσης και αξιολόγησης, όπως νόμος ορίζει».

Άρα, έρχεται ο κοινός νομοθέτης και το ορίζει, αφού έχει την συνταγματική επιταγή.

Συνεπώς, η σκέψη, αν είναι ορθή η πληροφορία μου, που προέρχεται από συναδέλφους του Αρείου Πάγου, ότι είναι αντισυνταγματικό, είναι λάθος. Δεν υπάρχει κανένα θέμα αντισυνταγματικότητας, σκοπιμότητα ίσως μπορεί να υπάρχει, για να προχωρήσει γρήγορα η όλη διαδικασία και το αντιλαμβάνομαι.

Είναι άδικο, όμως, για τους Ειρηνοδίκες, οι οποίοι τόσα έχουν προσφέρει στη χώρα να μην μπορούν να γίνουν και μετά της ειδικής επετηρίδας. Γι’ αυτό θα σας παρακαλούσα να το ξανασκεφτείτε, κύριε Υπουργέ.

Ευχαριστώ πολύ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Υφυπουργός Δικαιοσύνης, ο κ. Ιωάννης Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Ολοκληρώνεται η συζήτηση στην Επιτροπή του συζητούμενου σχεδίου νόμου.

Θα ήθελα να ξεκινήσω με τις πολύ σωστές και εύστοχες παρατηρήσεις του συναδέλφου του κ. Αθανασίου. Κρατάμε την πρόταση για τους Ειρηνοδίκες ειδικής επετηρίδας. Άλλωστε, η πρόθεση και βούληση της Κυβέρνησης είναι να αξιοποιήσουμε το ανθρώπινο δυναμικό και τους Ειρηνοδίκες τους οποίους, όχι μόνο σεβόμαστε, αλλά προσπαθούμε με τον τρόπο τον οποίο περιγράφει ο ν.5108/2024, να τους αξιοποιήσουμε στο μέγιστο δυνατό βαθμό και να δώσουμε τις περισσότερες και μέγιστες ευκαιρίες για την υπηρεσιακή τους εξέλιξη.

**ΧΑΡΑΛΑΜΠΟΣ ΑΘΑΝΑΣΙΟΥ:** Συγνώμη, που σας διακόπτω.

Το είπα αυτό, επειδή και αυτή είναι η βούληση και δική σας, αλλά κυρίως του Υπουργού, ότι, πράγματι, αναγνωρίζεται το έργο τους και ότι θέλετε να αξιοποιηθούν με τον καλύτερο δυνατό τρόπο.

Συγγνώμη για τη διακοπή. Παρακαλώ.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Παρακαλώ.

Επίσης, θα ήθελα να επισημάνω τα όσα είπε ο κ. Αθανασίου, ο οποίος έχει και την εμπειρία πολλών δεκαετιών στην πρακτική εφαρμογή του δικαίου, ότι ζητήματα τα οποία αναφύονται και πως θα μπορούσε να μην προκύπτουν θέματα καθημερινής εφαρμογής, θα επιλυθούν με την πράξη και με την καθημερινή πρακτική των δικαστών, των δικηγόρων και, βεβαίως, των δικαστικών υπαλλήλων από την έναρξη εφαρμογής των διατάξεων του χάρτη.

Θα ήθελα, κύριε Πρόεδρε, να επισημάνω μία διαφορετική κριτική από την Αντιπολίτευση σε ό,τι αφορά, όχι μόνο τις διατάξεις του συζητούμενου σχεδίου νόμου, αλλά ξεκινώντας από την κριτική, η οποία έγινε όταν συζητούσαμε στην Εθνική Αντιπροσωπεία τον ν.5108/2024. Τότε θυμάστε ότι σύσσωμη η Αντιπολίτευση προέβλεπε ότι ο νόμος αυτός θα μείνει ανεφάρμοστος, πρώτον, διότι θα προσκρούσει στις σφοδρότατες αντιδράσεις όλων των εμπλεκομένων και των τοπικών κοινωνιών, αφενός, αφετέρου, διότι δεν θα μπορούσαν να υλοποιηθούν και να εξειδικευθούν κανονιστικά οι προβλέψεις του ν.5108/2024. Τίποτα από αυτά δεν συνέβη.

 Σήμερα, αν κανείς παρακολουθήσει τις συνεδριάσεις της Επιτροπής βλέπει ότι η αντίδραση και η κριτική της Αντιπολίτευσης αμβλύνεται. Ξεκινήσαμε από τα πολύ μεγάλα προβλήματα. Ξεκινήσαμε από τη δήθεν σφοδρή αντίδραση και αντίρρηση των δικηγόρων, των δικαστικών υπαλλήλων και των δικαστών, για να φτάσουμε σε κάποιες - θα έλεγα – κριτικές, τις οποίες για να είμαι ειλικρινής και εγώ δεν έχω αντιληφθεί πλήρως. Πήρα τα πρακτικά για να καταλάβω πού εστιάζει η συνάδελφος η κυρία Αποστολάκη την κριτική της εκ μέρους των δικαστών για την μη κανονική εφαρμογή του Χάρτη και των ρυθμίσεων του του νόμου που συζητούμε σήμερα.

Διαβάζω, λοιπόν, επί λέξει ότι στην Κυπαρισσία, φέρ’ ειπείν - η Πρόεδρος Πρωτοδικών έχει κοινοποιήσει έγγραφο στο Δικηγορικό Σύλλογο, στο οποίο λέει ότι οι δικάσιμοι του χρονικού διαστήματος από 16.9.2024 έως 30.9.2024 των καταργούμενων Ειρηνοδικείων, δηλαδή, τρεις - τέσσερις υποθέσεις από καθένα από αυτά μεταφέρονται σε μία δικάσιμο στην Κυπαρισσία στο ίδιο χρονικό διάστημα. Στην Κατερίνη οι δικάσιμοι από 16.9.2024 έως 30.9.2024 μεταφέρονται στις 19.9.2024 και ο πιο συγκινητικός είναι ο Πρόεδρος Πρωτοδικών στο Πρωτοδικείο Λασιθίου ο οποίος τελειώνει ευχόμενος «καλό δικαστικό έτος με υγεία, νηφαλιότητα και υπομονή».

Από πού και ως πού, κύριοι συνάδελφοι, προκύπτει με βάση όσα είπε η συνάδελφος και σας ανέγνωσα από τα πρακτικά της Επιτροπής μας ότι υπάρχει αδυναμία εφαρμογής των διατάξεων του Χάρτη ή δεν έχουν κατανοήσει πλήρως οι δικαστές και οι δικηγόροι πώς θα εφαρμοστούν οι διατάξεις;

**ΜΑΡΙΑ – ΕΛΕΝΗ (ΜΙΛΕΝΑ) ΑΠΟΣΤΟΛΑΚΗ (Ειδική Αγορήτρια της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Μου κάνει εντύπωση, κύριε συνάδελφε, επειδή και εσείς με διακόψατε, ότι επιλέγετε να προτάξετε αυτά. Εγώ δεν ξεκίνησα την ομιλία με αυτά. Ξεκίνησα την ομιλία μου με την ανακοίνωση της Ολομέλειας των Προέδρων των Δικηγορικών Συλλόγων.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης)**: Μη βιάζεστε, απαντώ σε όλα.

Από αυτά, λοιπόν, τα οποία εσείς επιλέξατε για να αναδείξετε δήθεν δυσλειτουργίες ή αδυναμία εφαρμογής των διατάξεων του Χάρτη ή των διατάξεων που συζητούνται σήμερα στην Επιτροπή μας, δεν προκύπτει καμία απολύτως αδυναμία εφαρμογής του νέου τρόπου οργάνωσης και λειτουργίας της Δικαιοσύνης από 16.9.2024.

Σήμερα αναμένεται η ανακοίνωση του Δικηγορικού Συλλόγου Αθηνών. Ποια ήταν τα ζητήματα που ανέδειξε η Ολομέλεια;

Πρώτον, στο ότι φέρνουμε αιφνιδιαστικά διατάξεις που θα δημιουργήσουν πρόβλημα στην εφαρμογή τους από τους δικηγόρους.

Ερωτώ, κύριε Πρόεδρε, κυρίες και κύριοι συνάδελφοι, ποιες είναι οι διατάξεις που μπορεί δήθεν να δημιουργήσουν πρόβλημα αμέσως μετά την έναρξη ισχύος του νόμου που θα ψηφίσουμε στους δικηγόρους;

Απάντηση: καμία και θα σας εξηγήσω αμέσως γιατί.

Διότι, όλες οι διατάξεις που έχουν να κάνουν με την πρακτική τη δικηγορική αφορούν στην προσβολή των Αποφάσεων που θα εκδοθούν μετά την εφαρμογή του Χάρτη.

Άρα, λοιπόν, για το ποιες Αποφάσεις, όταν εκδοθούν, προσβάλλονται πού και πλέον σε ποιες υποθέσεις είναι αρμόδιο το Πολυμελές Πρωτοδικείο να τις εκδικάζει σε δεύτερο βαθμό, δεν υπάρχει καμία αμεσότητα, δεν υπάρχει κανένας λόγος ανησυχίας των δικηγόρων, διότι πρόκειται για αποφάσεις οι οποίες θα εκδοθούν σε συνεδριάσεις των δικαστηρίων μετά την 16η Σεπτεμβρίου.

Άρα ο χρόνος προσαρμογής των δικηγόρων θα είναι μεγάλος, έτσι ώστε να μελετήσουν τις διατάξεις και χωρίς καμία αμφιβολία να γνωρίζουν ποιες υποθέσεις προσβάλλονται σε δεύτερο βαθμό στο Πολυμελές Πρωτοδικείο και ποιες προσβάλλονται στο Μονομελές Εφετείο. Είναι ένα θέμα, το οποίο θα αρχίσει να προκύπτει μήνες μετά την έναρξη εφαρμογής του νόμου.

Τι άλλο ήταν που απασχόλησε τους δικηγόρους;

Οι μεταβατικές διατάξεις για τις προσβαλλόμενες αποφάσεις που έχουν εκδοθεί μέχρι 15.9.2024, για όσες έχουν συζητηθεί, αλλά έρχονται προς συζήτηση μετά και για όσες θα εκδοθούν μετά τις 16.9.2024. Και για αυτό το θέμα υπάρχει περιπτωσιολογική ρύθμιση, έτσι ώστε να μην υπάρχει κανένα περιθώριο ανασφάλειας τόσο στους δικηγόρους όσο και στους διαδίκους.

Το τρίτο ζήτημα είναι οι κλητεύσεις. Πληροφορούμαι ότι αύριο μέσω του ηλεκτρονικού συστήματος τα μεγάλα Πρωτοδικεία θα έχουν ολοκληρώσει την κλήτευση για τις νέες δικασίμους και στην Αθήνα και στον Πειραιά και στη Θεσσαλονίκη.

 Επομένως, αύριο, θα έχει ολοκληρωθεί ο κύκλος της ενημέρωσης των συναδέλφων δικηγόρων, για να μην υπάρχει καμία αμφιβολία, πότε και που θα συζητηθούν οι εκκρεμείς υποθέσεις.

Το τέταρτο σημείο, το οποίο αναδείξατε και αναφέρετε στην απόφαση της Ολομέλειας των Δικηγορικών Συλλόγων Ελλάδος, ήταν τα γραμμάτια προείσπραξης. Το θέμα αυτό το ανέδειξε ο κ. Κλάπας, όταν μίλησε εξ ονόματος της Ολομέλειας στην Επιτροπή μας και πράγματι, επικοινωνήσαμε μαζί του, χθες επεξεργαστήκαμε από κοινού μία διάταξη νόμου, την οποία θα καταθέσουμε, κύριε Πρόεδρε, με Τροπολογία αύριο, έτσι ώστε να μην υπάρχει καμία απολύτως αμφιβολία για το ποια γραμμάτια εκδίδονται από τους Δικηγορικούς Συλλόγους, με βάση τις διατάξεις του Κώδικα Πολιτικής Δικονομίας και του Δικαστικού Χάρτη.

Όλα, λοιπόν, τα ζητήματα, τα οποία ανέδειξε ως θέματα, που δεν είχαν πλήρως διευκρινιστεί, η Ολομέλεια, μέχρι την ψήφιση του παρόντος σχεδίου νόμου, κυρίες και κύριοι συνάδελφοι, θα τα έχουμε τακτοποιήσει και νομίζω, ότι δεν θα μένει, τουλάχιστον κανονιστικά, κανένα ζήτημα, που να μην έχει εγκαίρως αντιμετωπιστεί από το Υπουργείο, σε συνεργασία με τους Δικαστές στις Διοικήσεις των Δικαστηρίων και βεβαίως, τους Δικηγόρους και τους Δικαστικούς Υπαλλήλους, σε εκκρεμότητα.

Σε κάθε, όμως, περίπτωση και θέλουμε αυτό να το τονίσουμε, στο Υπουργείο Δικαιοσύνης έχουμε συστήσει ομάδα έργου, για να μπορεί άμεσα να δέχεται τις ερωτήσεις-παρατηρήσεις όλων των εμπλεκόμενων στην εφαρμογή του χάρτη και όσα ζητήματα έχουν να κάνουν με τη διοικητική επίλυση των θεμάτων αυτών, να απαντώνται, έτσι ώστε κατά τρόπο ενιαίο και άμεσο να αντιμετωπίζονται, ακριβώς επειδή δεν θέλουμε γκρίζες ζώνες, δεν θέλουμε κατά Πρωτοδικείο να υπάρχει διαφορετική ερμηνεία και αντιμετώπιση των πρακτικών ζητημάτων, τα οποία ασφαλώς και θα προκύψουν.

Μιλάμε, το επαναλαμβάνω για πολλοστή φορά, για τη μεγαλύτερη μεταρρύθμιση στην ιστορία της ελληνικής δικαιοσύνης. Ήσσονες μεταρρυθμίσεις δημιουργούν πολύ μεγαλύτερα και πολύ μεγάλα προβλήματα στην πρακτική τους εφαρμογή. Και αυτή η μεταρρύθμιση, λοιπόν, αναμένουμε να δημιουργήσει ζητήματα, διότι από ανθρώπους θα υλοποιηθεί, είναι πιθανό να υπάρχει μια διαφορετική ερμηνευτική προσέγγιση, όμως, εδώ είμαστε, με την καθημερινή πρακτική, να τα επιλύσουμε στο συντομότερο δυνατό χρόνο και χωρίς, επαναλαμβάνω, να υπάρχει ανασφάλεια στους εμπλεκόμενους και βεβαίως, στον Έλληνα πολίτη.

Κύριε Πρόεδρε, τα υπόλοιπα στην αυριανή συνεδρίαση στην Ολομέλεια.

Σας ευχαριστώ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου.

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής.

Ο Εισηγητής της Πλειοψηφίας, κ. Βασίλειος-Νικόλαος Υψηλάντης, ψήφισε «υπέρ».

Ο Εισηγητής της Μειοψηφίας, κ. Γεώργιος Παπαηλιού, ψήφισε «κατά».

Η Ειδική Αγορήτρια της Κ.Ο. του ΠΑΣΟΚ - ΚΙΝΗΜΑ ΑΛΛΑΓΗΣ, κ. Μιλένα Αποστολάκη, δήλωσε «επιφύλαξη».

Η Ειδική Αγορήτρια της Κ.Ο. του Κ.Κ.Ε., κυρία Μαρία Κομνηνάκα, ψήφισε «κατά».

Ο Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ, κ. Βασίλειος Γραμμένος, δήλωσε «επιφύλαξη».

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Δημήτριος Τζανακόπουλος, ψήφισε «κατά».

Ο Ειδικός Αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ», κ. Γεώργιος Αποστολάκης, ψήφισε «κατά».

Η Ειδική Αγορήτρια της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ, κυρία Ελένη Καραγεωργοπούλου, ψήφισε «κατά».

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης, ψήφισε «κατά».

Στο σημείο αυτό ερωτάται η Επιτροπή, γίνονται δεκτά τα άρθρα 1 έως και 111 του σχεδίου νόμου;

Τα άρθρα 1 έως και 111 του σχεδίου νόμου, γίνονται δεκτά, ως έχουν, κατά πλειοψηφία.

Ερωτάται η Επιτροπή, γίνεται δεκτό το ακροτελεύτιο άρθρο;

Γίνεται δεκτό και το ακροτελεύτιο άρθρο.

Ερωτάται η Επιτροπή, αν το σχέδιο νόμου γίνεται δεκτό στο σύνολό του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Δικαιοσύνης «Παρεμβάσεις στον Κώδικα Πολιτικής Δικονομίας, στον Κώδικα Οργανισμού Δικαστηρίων και Κατάστασης Δικαστικών Λειτουργών και στον Κώδικα Ποινικής Δικονομίας σε εναρμόνιση με την ενοποίηση του πρώτου βαθμού δικαιοδοσίας με τον ν. 5108/2024 – Διατάξεις για τη δικαστική αστυνομία»,

γίνεται δεκτό επί της Αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία-Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Μεταξάς Βασίλειος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Αποστολάκης Γεώργιος, Ρούντας Γεώργιος, Δημητριάδης Πέτρος, Κόντης Ιωάννης, Καραγεωργοπούλου Ελένη, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

Τέλος και περί ώρα 17.10΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΠΑΝΑΓΗΣ ΚΑΠΠΑΤΟΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**